Maksiat, judi undang banjir, bukan sebab jarakkan saf solat
Oleh KOSMO!

2 Januari 2022, 4:28 pm
PETALING JAYA – Tuduhan bencana banjir besar yang berlaku adalah kerana bala yang diturunkan oleh Allah kerana tidak rapatkan saf ketika bersolat jemaah di masjid adalah tidak benar.
Penceramah selebriti, Ustaz Azhar Idrus melalui satu perkongsian ceramahnya di Facebook berkata, tuduhan yang dibuat itu langsung tidak tepat dan terlebih dahulu perlu belajar ilmu fardu ain.
“Ini perlunya belajar fardu ain, jangan la sibuk kaji dajjal, ashabul kahfi, kaji yahudi Israel semua. Fardu ain tidak belajar. Tak salah nak kaji tapi belajar dulu.
“Hukum rapat sah wajib atau sunat? Hukum dia adalah sunat yang wajibnya adalah solat, ulamak Feqah berkata, siapa yang sengaja tidak rapatkan saf tidak berdosa, tapi kalau rapatkan dapat pahala,” jelasnya.
Katanya lagi, menurut beberapa kitab, Allah menurunkan bencana besar adalah kerana dua sebab iaitu pertamanya adalah melakukan maksiat dan benda haram termasuk berjudi secara terang-terangan.
“Manakala kedua adalah, orang yang sepatutnya mencegah dan menegur tetapi mereka berdiam maka Allah menurunkan azab seperti ini.

“Jadi di situlah azab diturunkan, orang jahat kena orang baik pun kena, maka jika disebutkan bencana inilah ujian kepada orang beriman, jika kena kepada musuh Allah itu adalah azab,” jelasnya.
Katanya, jika ingin mengulas pasal bencana atau apa-apa sekalipun, biarlah faham tentang ta’arif (pengenalan) terlebih dahulu.
“Bahaya, kita ni dah la tidak tahu apa-apa, bagitau orang. Kita dah menipu orang lain ‘like’ pula. Itu sebabnya habis selerak (kucar-kacir),” katanya. – K! ONLINE


Jangan jilat, jangan jilat, takut – Sajat
Oleh KOSMO!

2 Januari 2022, 3:29 pm
PETALING JAYA – Menjadi lumrah sekiranya kita terserempak dengan anjing, pasti akan bertindak melarikan diri dan terasa seperti ‘kecut perut’ terutamanya apabila tidak biasa dengan situasi tersebut kerana takut dikejar.
Menerusi perkongsian video oleh @bu4y4gebu di media sosial, memaparkan gelagat usahawan kontroversi, Muhammad Sajjad Kamaruz Zaman atau Sajat yang menjerit-jerit apabila diganggu oleh seekor anjing yang hampir sahaja ingin menjilat kakinya ketika berada di halaman rumah.
Namun, apa yang lebih menarik perhatian penonton adalah suara jeritannya itu yang disertakan dengan perwatakan perempuan gedik berjaya membuat ramai terhibur dan dapat dilihat juga anjing tersebut mengekorinya sehingga ke pintu rumah.
Sementara itu, rata-rata orang ramai memberikan pelbagai reaksi apabila melihat gelagat Sajat.
“Suara macam mak Nobita la sajat ni, kelakar sungguh,” kata @Buwekkkk.
“Kalau Sajat merupakan seorang perempuan yang betul, sumpah aku akan minat dia sangat sebab perangai yang gila-gila dan lawak, tapi Sajat yang macam ini pun aku minat,” kata @Nasha.

Seorang pengguna media sosial lain turut terhibur menonton video gelagat Sajat sehingga mengalirkan air mata.
“Penat aku gelak sampai terkeluar air mata aku dengan perangai Sajat,” kata @Asma Fras. – K! ONLINE


Banjir: Mangsa banjir di Johor hampiri 2,000
Oleh MOHD SHARKAWI LONDING

2 Januari 2022, 2:50 pm
JOHOR BAHRU – Hujan berterusan sejak Jumaat lalu di beberapa daerah di negeri ini terus mengakibatkan keadaan banjir semakin buruk apabila Kota Tinggi menjadi daerah ketiga dilanda bencana itu.
Portal Info Bencana Jabatan Kebajikan Masyarakat (JKM) memaklumkan, Pusat Pemindahan Sementara (PPS) Sekolah Kebangsaan (SK) Teluk Ramunia di Kota Tinggi kini dibuka dengan 16 penduduk berlindung di situ setakat pukul 2 petang semalam.
Secara keseluruhan, 36 PPS beroperasi di Johor sehingga kini yang menempatkan 1,911 mangsa daripada 507 keluarga yang terjejas di beberapa kampung dan kawasan penempatan lain.
Keadaan banjir di Segamat belum menunjukkan tanda-tanda pulih sebaliknya beberapa lagi PPS dibuka bagi menempatkan penduduk yang terpaksa meninggalkan rumah mereka akibat dinaiki air.
Antaranya PPS Balairaya Kampung Padang Kiambang (109 mangsa); Balai Islam Kampung Paya Dalam (21); Balairaya Kampung Mensudut Pindah (13); Balairaya Kampung Lubok Kepong (11) dan Sekolah Agama Kuala Paya (33).
Sementara itu, Tangkak terus merekodkan satu-satunya PPS yang beroperasi di daerah itu sejak semalam iaitu di Sekolah Agama Bandar Tangkak yang kini menempatkan 40 mangsa. – K! ONLINE


SHMKM berjaya turunkan harga ayam, telur
Oleh AMREE AHMAD

2 Januari 2022, 3:04 pm
PUTRAJAYA – Pelaksanaan Skim Harga Maksimum Keluarga Malaysia (SHMKM) yang disambung lagi sehingga 4 Februari depan menyaksikan harga bagi ayam dan telur mula turun.
Menurut Lembaga Pemasaran Pertanian Persekutuan (FAMA), maklumat terkini itu hasil tinjauannya di lapangan meliputi 15 lokasi di seluruh negara semalam.
Antaranya di ibu negara apabila harga runcit ayam proses standard dijual RM9.10 sekilogram iaitu harga siling dilaras Kementerian Perdagangan Dalam Negeri dan Hal Ehwal Pengguna.
Situasi harga yang sama turut dilaporkan para pegawai FAMA di Kinta, Perak; Seberang Perai Tengah, Pulau Pinang; Kuantan, Pahang; Melaka Tengah, Melaka dan Johor Bahru, Johor.
Malahan ada lokasi yang didapati dijual pada harga lebih rendah seperti di Gombak, Selangor iaitu RM9.05 sekilogram; Kota Setar, Kedah (RM9.00) dan Kota Bharu, Kelantan (RM8.90).
Laporan disiarkan laman rasmi FAMA itu namun menunjukkan Kangar, Perlis; Kuala Terengganu, Terengganu dan Seremban, Negeri Sembilan dijual tinggi daripada SHMKM iaitu RM9.30.

Senario serupa berlaku di Kuching, Sarawak iaitu RM10.50 berbanding ditetapkan RM9.50, manakala di Kota Kinabalu, Sabah pula ia dijual RM11.00 daripada harga silingnya RM10.70.
Keadaan bagaimanapun agak berbeza di Labuan apabila ayam proses standard berjaya dijual peniaga runcit di pulau itu purata RM10.90 sekilogram daripada had SHMKM iaitu RM11.00. – K! ONLINE


Sardin, mi segera bukan lagi makanan orang susah
Oleh KOSMO!

2 Januari 2022, 3:00 pm
PETALING JAYA – Jika dahulu, ketika kesempitan kewangan terutamanya golongan pelajar di universiti, mi segera serta ikan sardin tin menjadi pilihan.
Dimasak dengan sedikit cili, bawang dan kemudian makan dengan nasi panas-panas membuatkan aroma dan rasa ikan sardin tin cukup sedap.
Begitu juga dengan mi segera, kadang-kadang kuah karinya juga turut digunakan untuk dijadikan kuah sampingan kepada nasi ketika wang sudah tiada dalam poket.
Namun, situasi itu telah berubah apabila harga serta kuantiti dua makanan yang terkenal ini tidak lagi seperti sebelum ini.
Melalui perkongsian di satu laman Facebook Nadzirah Fauzi baru-baru ini berkata, makan ikan sardin ibarat seperti orang berada ketika ini.
“Pelik dengan harga sardin tin sekarang, tin leper berharga RM9.30, tetapi di dalamnya cuma ada tiga tongkol saja.

“Sekurang-kurangnya setongkol RM3.10. Mahalnya harga, nampaknya, ikan sardin bukan lagi seperti dahulu,” jelasnya.
Rata-rata orang ramai turut bersetuju dengan perkongsian tersebut dan menyifatkan dunia kini serba serbinya sudah berubah.
“Kami masa belajar dulu kutip duit. Dapat beli ikan sardin pun dah syukur. Ada duit lebih beli telur untuk menu tambahan, telur dadar.
“Kami makan berjemaah dan sardin yang berharga RM2.50 masa tu paling istimewa, sedap, masya-Allah,” kata Eta Rihana.
“Mi segera sekarang tidak sama macam dulu, isinya padat, sekarang dah longgar harga pula naik.
“Nak makan sardin kena fikir dua kali, lebih baik beli ayam seekor tambah je seringgit dua lagi,” jelas RuhaizanWB190. – K! ONLINE


KPTM penuhi impian Syakirah lanjut pelajaran
Oleh NOOR HASLIZA NUSI

2 Januari 2022, 2:55 pm
GEORGE TOWN – Impian seorang pelajar lepasan Sijil Pelajaran Malaysia (2020) melanjutkan pengajian di peringkat lebih tinggi akhirnya tercapai apabila berjaya menerima tawaran di Kolej Poly-Tech MARA (KPTM) Kota Bharu, Kelantan.
Nur Syakirah Noorazli, 19, telah memulakan sesi pengajian dalam jurusan Diploma Pendidikan Awal Kanak-Kanak pada 20 Disember lalu.
Perkara itu diumumkan Pengarahnya, Raja Izuddin Raja Ahmad setelah pelajar terbabit bersetuju menerima tawaran daripada pihaknya baru-baru ini.
Menurut Raja Izuddin, pihaknya turut melahirkan kegembiraan apabila dapat menunaikan impian pelajar tersebut setelah kisah remaja itu disiarkan dalam akhbar tempatan pada 17 Disember lalu.
“Saya dihubungi ramai rakan termasuk pihak MARA berhubung perkara terbabit dan ambil maklum mengenai berita yang disiarkan dengan terus menghubungi pelajar berkenaan. Memang ketika itu dimaklumkan yang dia ada menerima beberapa tawaran lain.
“Nur Syakirah dan pelajar lain kini sedang mengikuti pengajian secara online dan dijangka akan mula bersemuka pada awal April ini,” katanya ketika dihubungi di sini semalam.

Beliau memberitahu lagi, ketika ini terdapat seramai 350 pelajar yang sedang mengikut jurusan Diploma Pendidikan Awal Kanak-kanak di KPTM Kota Bharu bagi semester ini.
Sementara itu, bapa Nur Syakirah, Noorazli Bahari, 50, turut meluahkan kesyukuran apabila hasrat anak bongsunya itu untuk melanjutkan pengajian di peringkat lebih tinggi akhirnya terlaksana.
“Terima kasih kerana memberi ruang untuk anak saya menyambung pengajian di KPTM dan inilah impian yang diimpikannya selama ini,” katanya ringkas.
Pada 17 Disember lalu, akhbar melaporkan Nur Syakirah masih menaruh harapan melanjutkan pengajian di institut pengajian tinggi awam (IPTA) meskipun 12 permohonannya untuk mengikuti program pengajian gagal selain rayuannya turut ditolak.
Biarpun pasrah, namun dia tetap setia menunggu dan mengharapkan berlakunya keajaiban untuk membolehkannya melangkah kaki ke menara gading suatu hari nanti. – K! ONLINE


Polis buat pemantauan tebing runtuh di Bukit Pelali
Oleh MASTURAH SURADI

2 Januari 2022, 2:44 pm
KOTA TINGGI – Polis mengesahkan video tular berkenaan kejadian tebing runtuh yang berlaku di Bukit Pelali, Pengerang di sini hari ini.
Ketua Polis Daerah Kota Tinggi, Superintendan Hussin Zamora berkata anggota polis dari Balai Polis Sungai Rengit telah berada di lokasi untuk membuat pemantauan.
“Kejadian ada berlaku, setakat ini tiada kemalangan jiwa dilaporkan. Runtuhan hanya melibatkan tebing sahaja.
“Runtuhan tanah yang berlaku juga tidak menutupi jalan belakang taman perumahan disana,” katanya ketika dihubungi di sini hari ini.
Beliau meminta orang ramai agar berhati-hati dan tidak berada dilokasi kejadian bagi mengelakkan kejadian tidak diingini berlaku.
Terdahulu, video berdurasi 29 saat memaparkan runtuhan tanah di tebing bukit berkenaan sehingga mengundang pelbagai reaksi dari warga nitizen.

Rata-rata mengandaikan kejadian itu berlaku berpunca akibat daripada kesan bukit berkenaan ditarah untuk pembangunan di kawasan tersebut.- K! ONLINE


Ratu fesyen pelik, Aina dah fikir nak pakai baju apa
2 Januari 2022, 3:03 pm
PETALING JAYA – Penyanyi Aina Abdul yang sinonim jolokan ratu fesyen pelik sekali lagi menjadi perhatian.
Terbaharu, fesyen yang digayakan Aina ketika menjayakan persembahan pada pentas Semi Final Muzik-Muzik ke-36 (SFMM36) untuk dua hari berturut-turut semestinya menjadi bahan bualan netizen dalam alam maya.
Manakan tidak, persembahan pertamanya untuk lagu Sepi pada Jumaat lalu menyaksikan dia tampil dengan imej unik iaitu mengenakan pakaian seperti baju sejuk bersaiz besar tidak ubah seperti ‘comforter’ atau toto sehingga tular dalam internet.
Sementara persembahan keduanya malam tadi dengan lagu Nafas Cinta bersama Khai Bahar turut menjadi bualan kerana dia mengenakan busana ‘bulu ayam’ rekaan Melinda Looi.
Menurut pereka fesyen busana malam pertama, Masyadi Mansoor, gaya tersebut memang diinspirasikan daripada katil. Semua itu berdasarkan penceritaan Aina semasa menulis lagu Sepi yang ditulis ketika sebelum tidur ketika berada di atas katil.
“Katil juga tempat di mana seseorang akan mula terfikirkan tentang diri sendiri.  Lagu itu juga ditulis Aina semasa sebelum tidur di katilnya. Katil juga tempat orang mula berhubung dengan diri sendiri dan tidak mengendahkan kata-kata negatif,” kata Masyadi mempertahankan penampilan Aina.

Aina dalam beberapa hantaran Instagramnya pula meluahkan keterujaan dan kegembiraan kerana kedua-dua lagu tersebut layak ke pentas Anugerah Juara Lagu ke-36 (AJL36) ketika sesi pengumuman 12 finalis yang berlangsung semalam.
“2021 adalah tahun yang mencabar, teruja dan syukur buat karier saya. Alhamdulillah, dua buah lagu karya saya bersama pasukan muzik diberi peluang ke AJL36.
“Hati saya sangat gembira tapi tanggungjawab kali ini lebih besar dari dua tahun sebelum ini,” ujarnya yang sudah dua kali bertanding di pentas AJL iaitu pada 2020 dan 2021 masing-masing untuk lagu Sumpah dan Semalam.
Bersyukur kerana dua buah lagu miliknya layak ke pentas final, Aina tidak dapat menyembunyikan rasa teruja sekali gus mendedahkan dia kini sudah memikirkan pakaian apa yang ingin digayakannya pada malam persembahan nanti.
“Sejujurnya saya teruja dan dah mula fikir apa yang saya perlu sampaikan, susunan muzik macam mana yang nak diketengahkan, baju apa nak dipakai dan banyak lagi perancangan lain,” tulisnya.
Semalam, 12 finalis diumumkan berjaya ke pentas AJL36 antaranya Shiha Zikir untuk lagu AEWO, Haqiem Rusli (Mimpi), Siti Nordiana (Angkara), Marsha Milan (Cinta), Naim Daniel (Purnama), Ernie Zakri (Boneka) dan Yonnyboii (Salahku). – K! ONLINE


Kes harian bawah 3,000
Oleh SITI A'ISYAH SUKAIMI

2 Januari 2022, 3:24 pm
PUTRAJAYA – Kes harian hari ini kembali di bawah angka 3,000 dengan 2,882 kes, menjadikan jumlah kumulatif Covid-19 sebanyak 2,764,354 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi ciapan di Twitter di sini hari ini. – K! ONLINE


Bangunan Parlimen Afrika Selatan terbakar
Oleh KOSMO!

2 Januari 2022, 3:16 pm
CAPE TOWN – Sebuah kebakaran besar dilaporkan berlaku di bangunan Parlimen Afrika Selatan di Cape Town, hari ini.
Jentera bomba dikejarkan ke lokasi kejadian ketika api dan kepulan asap dilaporkan merebak pada sekitar pukul 7.30 pagi (waktu tempatan).
“Bumbung dan bangunan Dewan Negara telah terbakar.
“Api dilihat tidak terkawal dan mengakibatkan keretakan pada dinding bangunan,” kata jurucakap perkhidmatan kecemasan bandar itu.
Punca kebakaran masih belum dikenal pasti. Dewan Parlimen di Cape Town terdiri daripada tiga bahagian, termasuk sebuah bangunan asal dan yang tertua di dunia yang siap pada tahun 1884. – AFP


Banjir: Kampung Morten kini menjadi ‘pulau’
Oleh DIYANATUL ATIQAH ZAKARYA

2 Januari 2022, 3:16 pm
MELAKA – Perkampungan tradisional Melayu, Kampung Morten kini menjadi ‘pulau’ selepas air Sungai Melaka di sekeliling kawasan itu melimpah, sejak pagi tadi.
Tinjauan Kosmo! di lokasi turut mendapati air mula memasuki kediaman yang terletak berhampiran sungai.
Sementara itu, beberapa laluan utama di kawasan Batu Berendam termasuk di bulatan di Taman Angkasa Nuri telah ditutup selepas turut ditenggelami air banjir.
Sehingga pukul 3 petang tadi, cuaca masih lagi hujan dan tiada tanda-tanda keadaan bertambah pulih.
Setakat ini seramai 1,225 mangsa telah dipindahkan ke Pusat Pemindahan Sementara (PPS) selepas 24 kawasan di ketiga-tiga daerah di negeri ini terjejas.
Sebanyak 17 PPS dibuka dengan sembilan di Alor Gajah, enam di Melaka Tengah dan dua di Jasin. – K! ONLINE


Kilang kosong jadi stor simpan rokok seludup RM1.34 juta
Oleh MOHAMAD FAIZAL HASHIM

3 Januari 2022, 9:15 pm
JOHOR BAHRU – Sebuah kilang kosong yang dijadikan pusat penyimpanan rokok seludup bernilai RM1,324,500 termasuk cukai diserbu Batalion 5 Pasukan Gerakan Am (PGA) di Jalan Mutiara Emas, Taman Mount Austin, di sini pagi tadi.
Pegawai Pemerintah Batalion 5 PGA, Superintendan Dimin Awang berkata, serbuan yang dilakukan pada pukul 10.30 pagi itu menahan seorang lelaki berusia 32 tahun yang sedang memandu keluar daripada premis itu.
Katanya, hasil siasatan mendapati lelaki tersebut merupakan ahli sindiket penyeludupan rokok tidak bercukai yang aktif sejak tiga bulan lalu.
“Serbuan dilakukan hasil maklumat awam yang diterima. Pemeriksaan lanjut mendapati sindiket berkenaan menjadikan kilang kosong itu sebagai tempat penyimpanan sementara.
“Dengan tertangkapnya suspek ini, pihak polis berjaya membuat rampasan 5,000 karton John Limited merah, 1,150 Mayor hijau dan 1,350 Mayor merah yang dianggarkan bernilai RM195,000. Anggaran nilai cukai rokok ialah RM1,129,500,” katanya pada sidang akhbar Pusat Stor PDRM, di sini hari ini.-K! ONLINE


Hazman Hilmi dilantik CIO baharu KWAP
Oleh KOSMO!

3 Januari 2022, 8:43 pm
PETALING JAYA – Kumpulan Wang Persaraan (Diperbadankan) (KWAP) mengumumkan pelantikan Hazman Hilmi Sallahuddin sebagai Ketua Pegawai Pelaburan (CIO) yang baharu berkuatkuasa hari ini.
Menurut kenyataan yang dikeluarkan, Hazman Hilmi sebelum ini memegang jawatan Pengarah Urusan  Damansara Assets Sdn. Bhd., anak syarikat Johor Corporation dan juga Ketua Pegawai Eksekutif AMAL Malaysia Airlines, anak syarikat Malaysian Aviation Group.
Beliau juga sebelum ini pernah menjawat beberapa jawatan di Khazanah Nasional Berhad sepanjang 12 tahun dalam syarikat tersebut.
Ia termasuk memegang jawatan sebagai Naib Presiden Kanan Khazanah Europe Investment Limited yang berpangkalan di London dan juga sebagai Naib Presiden Khazanah Turkey Regional Office di Istanbul.
Hazman Hilmi memiliki pelbagai pengalaman yang luas dalam ekuiti swasta, pelaburan  modal teroka dengan fokus strategi, pelaksanaan pelaburan, rundingan perjanjian serta dalam  perancangan penciptaan nilai.


Banjir: 18 institusi pendidikan masih dinaiki air
Oleh LUQMAN RIDHWAN MOHAMED NOR

3 Januari 2022, 9:55 pm
PUTRAJAYA – Sebanyak 18 institusi pendidikan melibatkan 16 sekolah rendah dan dua sekolah menengah masih dinaiki air akibat banjir.
Kementerian Pendidikan (KPM) dalam satu kenyataan memaklumkan, 87 institusi pendidikan pula masih dijadikan Pusat Pemindahan Sementara (PPS), manakala lapan lagi terjejas banjir dan belum bersedia untuk beroperasi.
“Berdasarkan kenyataan media KPM bertarikh 24 Disember 2021, tarikh permulaan sesi persekolahan bagi Penggal 3, 2021/2022 adalah pada 9 Januari 2022 bagi negeri Kumpulan A dan 10 Januari 2022 bagi negeri Kumpulan B.
“Namun demikian, bagi institusi pendidikan bawah KPM yang terkesan akibat banjir, pengoperasian hanya akan bermula setelah institusi pendidikan terlibat sedia untuk beroperasi,” katanya hari ini.
Katanya, KPM akan terus memantau dan mengemas kini pada setiap Rabu senarai institusi pendidikan yang dilanda banjir atau dijadikan sebagai PPS.
“Perubahan senarai yang dikeluarkan oleh KPM adalah tertakluk kepada situasi semasa bencana banjir. Justeru, mungkin terdapat pertambahan atau pengurangan bilangan institusi pada setiap minggu,” katanya.

Ujarnya, senarai itu boleh diakses melalui laman sesawang KPM https://www.moe.gov.my/.
“Bagi institusi pendidikan yang telah selesai dibersihkan dan bersedia untuk kembali beroperasi, pengoperasian institusi pendidikan ini akan bermula pada hari Ahad atau Isnin minggu persekolahan berikutnya,” katanya. – K! ONLINE


Banjir akibat air pasang besar di Kemaman
Oleh MOHD AZLI ADLAN

3 Januari 2022, 11:43 pm
KEMAMAN – Fenonema air pasang besar pada malam ini menyaksikan beberapa kawasan yang terletak berhampiran pesisir pantai dan muara sungai di daerah ini mula dinaiki air.
Beberapa perkampungan seperti Kampung Pangkalan Pandan dan Kampung Tanjung Mak Tat terjejas akibat fenomena terbabit.
Ketua Sekretariat Jawatankuasa Pengurusan Bencana Terengganu, Mohd. Rosman Abdullah berkata, setakat ini, sebuah pusat pemindahan sementara (PPS) telah diaktifkan.
“Sebuah PPS dibuka iaitu Sekolah Menengah Kebangsaan Geliga pada pukul 9 malam tadi melibatkan 10 mangsa daripada dua keluarga sudah mula berpindah masuk ke PPS berkenaan,” katanya di sini semalam.
Mohd. Rosman berkata, langkah berjaga-jaga diambil memandangkan hujan turun di sebahagian kawasan di negeri.
Beliau berkata, fenomena air pasang besar yang melanda Kemaman pada malam ini setinggi 3.7 meter. – K! ONLINE


Pegawai SPRM terlibat kehilangan RM25 juta dijangka didakwa esok
Oleh NUZULSHAM SHAMSUDDIN

3 Januari 2022, 10:08 pm
PETALING JAYA – Seorang pegawai Suruhanjaya Pencegahan Rasuah Malaysia (SPRM) didakwa terlibat dengan kehilangan wang RM25 juta dijangka akan dituduh di Mahkamah Sesyen Kuala Lumpur di sini esok.
SPRM dalam kenyataan berkata, agensi itu menerima kebenaran untuk mendakwa seorang pegawai suruhanjaya tersebut di Mahkamah Sesyen di Kuala Lumpur.
“Tiga individu iaitu seorang pegawai SPRM dan dua pengurus syarikat dalam dua kes berbeza didakwa,” kata kenyataan itu.
September lalu, SPRM menahan tiga pegawainya selepas bekas ketua pengarah Pertubuhan Perisikan Luar Malaysia (MEIO), Hasanah Abdul Hamid membuat laporan bahawa sejumlah besar wang tunai yang dirampas suruhanjaya itu ketika menyiasatnya pada 2018 telah hilang.K! ONLINE


‘Nasib baik saya selebriti, kalau tak kenal?’ – Azad
Oleh HARRITH HISHAM

3 Januari 2022, 10:21 pm
PETALING JAYA – Pelakon dan pelawak terkenal Azad Jasmin John Louis Jeffri, 45, mempersoalkan kualiti peranti pengesan digital walaupun baru sahaja memakainya untuk tempoh kurang dari 24 jam.
Difahamkan, Azad bersama isterinya Syazira Shuhaimi, 37, yang sedang menjalani kuarantin kerana baru pulang dari Mekah perlu memakai alat tersebut sehingga tempoh yang ditetapkan.
Melalui video yang dimuat naik di laman sosial miliknya, Azad memberitahu, walaupun baru sehari memakai alat itu tetapi ia telah terbuka daripada tangannya secara tiba-tiba.
Azad dilihat turut menyeru Menteri Kesihatan, Khairy Jamaluddin bagi menyelesaikan perkara tersebut.
“Assalamuaikum YB Khairy Jamaluddin, ‘idea’ bagus tapi yang tak bagus, kenapa tercabut ni? beli dekat Shopee ke?
“Kalau berikan alat ini pada 30,000 orang dan boleh tercabut macam ni, lepastu mereka gantung di leher lembu, leher keldai, merebak juga kan?

“Apa benda ni YB? Nasib baik saya selebriti sebab kalau saya keluar, orang kenal. Yang orang tak kenal, cabut sahaja boleh keluar berjumpa orang lain dan pergi kemana-mana,” katanya.
Dalam pada itu, Azad turut menyarankan agar kerajaan menggunakan alat yang lebih berkualiti supaya ia dapat digunakan dengan lebih baik dan berkesan. – K!ONLINE


Tatu bunga mawar warna hitam pada punggung mayat
Oleh SITI A'ISYAH SUKAIMI

3 Januari 2022, 9:35 pm
PUTRAJAYA – Hasil bedah siasat ke atas mayat wanita tanpa identiti ditemui di tasik berhadapan Skyrides, Presint 2 di sini mendapati, terdapat tatu berbentuk bunga mawar berwarna hitam pada bahagian punggung di sebelah kirinya.
Ketua Polis Daerah Putrajaya, Asisten Komisioner A. Asmadi Abdul Aziz berkata, bedah siasat dijalankan pukul 10 pagi hingga 2 petang hari ini oleh pakar patologi, Dr. Ahmad Shafie Ahmad Amran di Forensik Hospital Kuala Lumpur mengesahkan punca kematiannya belum dikenal pasti.
Menurutnya, pemeriksaan doktor mendapati ketinggian wanita itu kira-kira 163 sentimeter dengan berat antara 50 hingga 60 kilogram, selain bangsa tidak dapat dikenal pasti kerana sudah mereput, manakala tanda suntikan BCG dan rubella di bahu kiri dan kanan hilang ekoran kulit tertanggal.
“Pemeriksaan pada luaran mayat mendapati ia berada lama di dalam air dan telah kembung selain ada kesan-kesan luka dipercayai gigitan haiwan liar dan kesan dicalar oleh haiwan liar (biawak) di pipi serta badan melecet akibat terkena matahari.
“Terdapat juga kesan luka di atas kening dipercayai terkena benda tumpul tetapi bukan unsur jenayah. Pemeriksaan organ dalaman mayat mendapati hanya tinggal jantung sahaja, manakala organ perut telah hilang seperti dimakan haiwan semasa berada di dalam air,” katanya dalam satu kenyataan di sini hari ini.-K! ONLINE


Ayob dilantik Pengarah Narkotik Bukit Aman
3 Januari 2022, 9:24 pm
KUALA LUMPUR – Bekas Ketua Polis Johor, Datuk Ayob Khan Mydin Pitchay secara rasminya dilantik sebagai Pengarah Jabatan Siasatan Jenayah Narkotik (JSJN) Bukit Aman, berkuat kuasa hari ini.
Ketua Polis Negara, Tan Sri Acryl Sani Abdullah Sani berkata, pihaknya menaruh keyakinan bahawa Ayob dapat memikul amanah yang diberi dengan cemerlang.
“Saya yakin, dengan berbekalkan pengalaman yang luas dalam bidang kepolisan, Ayob mampu memikul amanah yang diberikan ini dengan cemerlang, sekali gus dapat memperkukuhkan lagi barisan kepimpinanan PDRM dalam mengharungi apa jua cabaran yang mendatang.
“Saya dan seluruh warga Polis Diraja Malaysia (PDRM) mengucapkan syabas dan tahniah kepada Ayob Khan di atas pelantikan sebagai pengarah JSJN serta isterinya sebagai pengerusi Persatuan Keluarga Polis (Perkep) JSJN yang baharu,” ujarnya ketika berucap.
Terdahulu, Majlis Serah Terima Tugas dan Pemakaian Pangkat Pengarah JSJN Bukit Aman telah berlangsung di Dewan Sultan Haji Ahmad Shah, Maktab PDRM di sini, hari ini.
Dalam majlis itu, Datuk Razarudin Husain telah menyerahkan tugas dan tanggungjawab sebagai Pengarah JSJN kepada Ayob dengan disaksikan Acryl Sani.

Majlis Serah Terima Tugas tersebut turut melibatkan penyerahan jawatan Pengerusi Perkep JSJN, Datin Zainah Othman kepada Senior Asisten Komisioner (SAC) Datin Zalena Mohd. Ariffin dengan disaksikan oleh Pengerusi Perkep Malaysia, Puan Sri Ir. Zaitun Mohd. Isa.
Dalam majlis sama turut berlangsung Istiadat Penganugerahan Pingat Jasa Pahlawan Negara (PJPN) kepada 50 pegawai dan anggota PDRM bagi menghargai jasa dan kepahlawanan, pengorbanan dan kebaktian mereka kepada negara semasa era darurat serta insurgensi komunis. – K! ONLINE


Wanita koma 45 hari pulih selepas diberikan Viagra
Oleh KOSMO!

3 Januari 2022, 8:30 pm
LONDON – Seorang jururawat yang bertarung nyawa selama 45 hari di unit rawatan rapi (ICU) selepas dijangkiti Covid-19 kembali pulih selepas diberikan pil perangsang, Viagra, lapor Mirror.co.uk semalam.
Monica Almeida, 37, diberi ubat Viagra seminggu selepas disahkan koma oleh doktor.
Menurutnya, Viagra membantu membuka saluran pernafasan dan membolehkannya bernafas.
Jururawat pakar pernafasan itu kini sedang pulih di rumah selepas dibenarkan meninggalkan hospital pada 25 Disember lalu.
Ibu kepada dua anak itu berkata: “Sudah pasti Viagra membantu menyelamatkan saya. Dalam masa 48 jam, ia membuka saluran dalam  paru-paru. Ubat itu berfungsi mengembangkan saluran darah’’.
Wanita yang menerima dua suntikan vaksin itu dijangkiti Covid-19 awal November lalu. Suaminya, Artur dan dua anak lelakinya turut disahkan positif.

Kira-kira seminggu kemudian, dia dibawa ke Hospital Daerah Lincoln kerana kesukaran bernafas. Pasukan perubatan memasukkannya ke ICU sebelum dia ditidurkan pada 16 November lalu.
Monica menandatangani dokumen yang mengatakan dia gembira berada dalam kajian untuk mencuba ubat eksperimen. Penggunaan Viagra menyebabkan keadaannya bertambah baik dan dia sedar pada 14 Disember lalu.
Monica, yang tinggal di Gainsborough, Lincs kini berazam untuk pulih sepenuhnya supaya boleh kembali bekerja.
Tambahnya, dia berhutang nyawa kepada kakitangan di Hospital Daerah Lincoln, tempat dia memulakan kerjaya kejururawatannya. – Agensi


51 buah kenderaan milik pelanggan bengkel kena kompaun
Oleh SUBKHI SUDARJI

3 Januari 2022, 9:28 pm
SEPANG – Sebanyak 51 buah kenderaan milik pelanggan bengkel-bengkel di daerah ini dikenakan kompaun setelah pengusaha perniagaan itu yang sebelum ini bersetuju membayar caj parkir gagal menjelaskan bayaran.
Yang Dipertua MPSepang, Datuk Abd. Hamid Hussain berkata, MPSepang tidak dimaklumkan berkenaan dengan status kenderaan tersebut.
Katanya, pihaknya akan menggunakan budi bicara bagi membantu menempatkan kenderaan yang terlibat dengan banjir dan tiada sebarang tindakan akan dikenakan kepada pemiliknya.
“Sebagai makluman, kesalahan yang boleh dikenakan kepada kenderaan yang diletakkan di atas kawasan lapang atau taman adalah mengikut kesalahan di bawah Seksyen 8 (1) Undang-Undang Kecil Taman, MPSepang 2005 dan boleh dikenakan kompaun maksimum sebanyak RM1,000.
“Kenderaan yang dikompaun pada 28 Disember 2021 adalah terdiri daripada pelanggan bengkel di kawasan tersebut. Pihak bengkel telah bersetuju untuk membayar caj parkir tetapi tidak menjelaskan bayaran, maka tindakan mengkompaun telah dikenakan,” jelasnya menerusi satu kenyataan hari ini.
Katanya, MPSepang bersedia memberikan pengecualian bayaran kepada pemilik kenderaan yang terlibat dengan banjir dan telah dikompaun. – K! ONLINE


Warga emas maut motosikal ditunggang rempuh MPV
Oleh WAT KAMAL ABAS

3 Januari 2022, 8:21 pm
BAGAN SERAI – Seorang warga emas meninggal dunia setelah motosikal yang ditunggangnya terbabit kemalangan dengan sebuah kenderaan pelbagai guna (MPV) di Kilometer (KM) 5 Jalan Selama dekat sini.
Dalam kejadian pada pukul 12.20 tengahari itu, mangsa, Abdul Rani Mehad, 80, dari Kampung Parit Abu Hassan, Alor Pongsu meninggal dunia semasa dirawat di Hospital Parit Buntar.
Ketua Polis Daerah Kerian, Superintendan Mazuki Mat berkata, kemalangan berlaku apabila mangsa yang menunggang motosikal jenis Yamaha Lagenda merempuh belakang MPV Proton Exora dipandu seorang lelaki berusia 50 tahun.
Menurut beliau, semasa kejadian kedua -dua kenderaan itu datang dari arah Bagan Serai menghala ke Alor Pongsu.
“Setiba di tempat kejadian, pemandu Proton Exora telah memperlahankan kenderaannya disebabkan kenderaan di hadapannya berhenti untuk masuk ke simpang sebelah kanan.
“Pada masa yang sama, motosikal yang ditunggang Abdul Rani melanggar bahagian belakang kiri MPV Proton Exora sebelum terbabas ke bahu sebelah kiri jalan,” katanya dalam satu kenyataan.

Impak perlanggaran tersebut menyebabkanAbdul Rani cedera parah pada kepala dan bahu kanan lalu dikejarkan ke Hospital Parit Buntar manakala pemandu Proton Exora tidak mengalami kecederaan.
Bagaimana pun kata Marzuki, mangsa disahkan meninggal dunia semasa dirawat pada pukul 5 petang tadi.-K! ONLINE


Jangan jadikan Taman Sri Muda tapak pelupusan sampah
Oleh ABDUL RAZAK IDRIS

3 Januari 2022, 7:50 pm
SHAH ALAM – Tindakan pihak tidak bertanggungjawab menjadikan lokaliti yang telah dibersihkan daripada sampah banjir di Taman Sri Muda sebagai tapak pelupusan sampah pukal telah merencatkan kerja-kerja pembersihan.
Datuk Bandar Shah Alam, Datuk Zamani Ahmad Mansor berkata, ini berikutan beliau sendiri telah menerima laporan lokaliti itu dipenuhi semula dengan longgokan pelbagai jenis sampah.
“Sudah tentu, kita berharap tiada pihak yang mengambil kesempatan melupuskan sampah daripada luar kawasan ke Taman Sri Muda.
“Sepatutnya pihak tersebut melupuskannya sampah itu di stesen pemindahan,” katanya ketika ditemui selepas menerima bantuan mangsa banjir daripada Emirates Red Crescent kepada Majlis Bandaraya Shah Alam (MBSA) hari ini.
Jelas Zamani, setakat ini sebanyak 60 peratus kawasan Taman Sri Muda telah dibersihkan dengan jangka kerja-kerja berkaitan dapat diselesaikan dalam minggu ini.
Mengulas mengenai bantuan itu, MBSA menerima 10,000 unit barangan keperluan seperti beras, minyak, tepung gandum dan susu tepung selain kit pembersihan yang akan disalurkan kepada penduduk Taman Sri Muda. -K!ONLINE


Dua penyamun pusat tuisyen diberkas polis
Oleh MOHD YUNUS YAKKUB

3 Januari 2022, 7:09 pm
KLANG – Dua penyamun warga kemboja yang terlibat dalam jenayah pecah masuk dan melarikan pelbagai barangan elektronik sebuah pusat tuisyen di Sungai Udang berjaya diberkas dalam dua serbuan berasingan, semalam.
Kedua-dua suspek lelaki berusia 25 dan 29 tahun itu ditangkap kira-kira pukul 3 petang di Jalan Kebun, Shah Alam dekat sini dan Kampung Johan Setia.
Ketua Polis Daerah Klang Selatan, Asisten Komisioner Cha Hoong Fong berkata, pihaknya terdahulu menerima laporan daripada seorang guru lelaki pusat tuisyen memaklumkan pintu bahagian premis itu telah diumpil penjenayah pukul 12.30 tengah malam pada 28 Disember lalu.
“Hasil pemeriksaan mendapati terdapat barangan yang hilang meliputi 10 tablet jenama Apple, dua buah projekter jenama NEC dan masing-masing sebuah kamera jenis DSLR Nikon serta televisyen berukuran 40 inci jenama Sharp dianggarkan RM5,000.
“Bertindak hasil maklumat dan risikan kemudiannya membawa penangkapan kedua-dua suspek warga Kemboja tersebut,” katanya dalam kenyataan hari ini.
Beliau menjelaskan, pihaknya turut merampas dua tablet jenama Apple yang dipercayai hilang dalam kejadian tersebut.

Tambah Hoong Fong, usaha sedang giat dilakukan mengesan seorang lagi suspek warga tempatan dikenali li atau lee. Kes kini disiasat mengikut Seksyen 457 Kanun Keseksaan,” katanya. -K! ONLINE


Bicara saman fitnah Siti Nordiana dibenar pindah ke Mahkamah Tinggi
Oleh NUZULSHAM SHAMSUDDIN

3 Januari 2022, 6:56 pm
KUALA LUMPUR – Mahkamah Tinggi di sini hari ini membenarkan permohonan dua daripada lima individu yang disaman penyanyi Siti Nordiana Alias berhubung dakwaan fitnah di platform media sosial Instagram, untuk memindahkan prosiding perbicaraan kes dari Mahkamah Sesyen ke Mahkamah Tinggi.
Perkara itu dimaklumkan peguam Abang Azlan Abang Ariffin yang mewakili Siti Nordiana ketika dihubungi di sini selepas pendengaran permohonan tersebut secara dalam talian di hadapan Hakim Hayatul Akmal Abdul Aziz.
Dua individu yang membuat permohonan itu ialah Pegawai Perhubungan Awam Syarikat Rakaman FMC Music, Sam Musyadzafar, 43, dan jurusolek artis bebas, Razidah Ahmad, 42,.
Kedua-dua pemohon selaku memfailkan permohonan itu pada 16 Disember lalu di Mahkamah Tinggi di sini dengan menamakan Siti Nordiana sebagai responden.
Menurut Abang Azlan, dalam prosiding kes hari ini, pihak responden iaitu Siti Nordiana bersetuju untuk bicara kes saman itu dipindahkan ke Mahkamah Tinggi.
“Maka, perbicaraan di Mahkamah Sesyen (yang dijadualkan esok) ditangguhkan. Selanjutnya tiada kos dikenakan kepada semua pihak yang mana perpindahan kes tersebut ke Mahkamah Tinggi dibenarkan bagi memberikan ruang bicara yang lebih adil kepada semua pihak,” kata peguam itu.

Tambahnya, Mahkamah Tinggi mempunyai bidang kuasa yang lebih luas untuk memberi remedi (ganti rugi) kepada Siti Nordiana sekiranya keputusan kes memihak kepada anak guam.
Dalam kes saman fitnah yang difailkan Siti Nordiana sebelum ini, kedua-dua pemohon masing-masing merupakan defendan keempat dan kelima.
Sebelum ini, berdasarkan dokumen yang diperoleh, antara alasan permohonan dua individu itu ialah jumlah keseluruhan tuntutan responden (Siti Nordiana) terhadap pemohon-pemohon sebanyak RM2.5 juta yang mana satu jumlah yang melebihi bidang kuasa Mahkamah Sesyen.
Pada peringkat sekarang, perbicaraan kes saman fitnah yang masuk hari kedua dan telah berlangsung pada 17 Disember lalu, masih didengar di hadapan Hakim Mahkamah Sesyen Sivil Zulqarnain Hassan.-K!ONLINE


461 kes Covid-19 mangsa banjir
Oleh SITI A'ISYAH SUKAIMI

3 Januari 2022, 7:46 pm
PUTRAJAYA – Satu lagi kes baharu Covid-19 melibatkan mangsa banjir direkodkan hari ini, menjadikan jumlah keseluruhan sebanyak 461 kes.
Ketua Pengarah Kesihatan, Tan Sri Dr. Noor Hisham Abdullah berkata, bagi kes positif Covid-19 di Pusat Perpindahan Sementara (PPS) kekal dengan 15 kes serta tiada kes baharu direkodkan.
“Bagi kes penyakit berjangkit melibatkan mangsa banjir, sebanyak 39 kes dilaporkan hari ini.
“Ia melibatkan jangkitan saluran pernafasan akut (33 kes), penyakit kulit (empat kes) dan acute gastroenteritis (dua kes). Jumlah kumulatif kes penyakit berjangkit mangsa banjir ialah 2,077 kes,” katanya dalam satu kenyataan di sini hari ini. -K!ONLINE


Maut kerana hendak elak bayar tambang tren
Oleh KOSMO!

3 Januari 2022, 8:00 pm
BANDAR RAYA NEW YORK – Seorang lelaki berusia 28 tahun dilaporkan maut semalam apabila melompat pada lawang putar stesen kereta api bawah tanah di Queens, Amerika Syarikat, lapor akhbar New York Post.
Polis memaklumkan bahawa mangsa patah leher semasa terjatuh di lantai simen akibat tindakannya.
Lelaki itu dikatakan cuba untuk mengelak daripada membayar tambang tren di stesen kereta api Forest Hills-71st Avenue sekitar pukul 7.45 malam (waktu tempatan).
Polis mengesahkan mangsa meninggal dunia di tempat kejadian.
Identiti mangsa tidak didedahkan oleh polis.
Stesen tersebut menyediakan perkhidmatan untuk laluan tempatan E, F, M dan R. – Agensi


Bayi ditemui kesejukan bersama nota menyayat hati
Oleh KOSMO!

3 Januari 2022, 7:30 pm
WASHINGTON – Seorang bayi lelaki ditemui ditinggalkan di dalam sebuah kotak bersama sekeping nota menyayat hati daripada seorang ibu yang terdesak kerana tidak mampu untuk menjaga anaknya itu, lapor akhbar New York Post semalam.
Kejadian tersebut berlaku di negeri Alaska, Amerika Syarikat. Ibu pejabat polis Alaska menerima laporan mengenai penemuan seorang bayi sekitar pukul 7 pagi (waktu tempatan) pada 31 Disember lalu, kata  polis dalam satu kenyataan.
Suhu ketika itu mencecah satu digit, demikian menurut Perkhidmatan Cuaca Kebangsaan.
Seorang penduduk bandar Fairbanks, Roxy Lane menemui bayi tersebut yang dibungkus dengan selimut berhampiran peti surat rumahnya. Dia menyiarkan rakaman kejadian itu di akaun media sosialnya.
Berdasarkan nota yang ditemui, bayi dinamakan Teshawn itu dilahirkan 12 minggu pramatang pada 31 Disember 2021 pukul 6 pagi (waktu tempatan) oleh seorang wanita yang berusia 28 tahun.
Jelas nota itu, ibu bapa, datuk dan nenek Teshawn tidak mempunyai makanan atau wang untuk membesarkannya.

‘’Ibu saya sangat sedih untuk melakukan ini. Tolong bawa dan carikan saya ‘Keluarga Penyayang’. Ibu bapa saya merayu sesiapa yang menemui saya,’’ demikian tulis nota itu.
Bayi itu kemudian dibawa oleh Perkhidmatan Perubatan Kecemasan (EMS) ke hospital tempatan dan ‘didapati dalam keadaan sihat’, kata polis.
Menurut Lane, ibu bapa kepada bayi itu mungkin tidak tahu mengenai undang-undang Alaska yang membenarkan anak yang tidak diingini untuk dihantar ke hospital, gereja atau polis atau balai bomba tempatan. – Agensi


Kru feri maut jatuh laut
Oleh SYED AZLAN SAYED HIZAR

3 Januari 2022, 8:15 pm
KANGAR – Seorang kru feri maut selepas terjatuh ke dalam laut dari sebuah feri kargo di Terminal Jeti Kargo, Kuala Perlis dekat sini pagi tadi.
Dalam kejadian kira-kira pukul 11.45 pagi itu, mangsa, Mohamad Rasidi Baharum, 45, dilaporkan sedang menambat tali pada bahagian belakang kanan feri MyRoRo Langkawi sebelum tergelincir.
Ketua Polis Daerah Kangar, Superintendan Wari Kiew berkata, mangsa tergelincir ketika menambat tali di bahagian kanan belakang feri kargo sebelum kepalanya terhantuk di tiang besi dan pengsan.
“Pada pukul 11.50 pagi, sebuah sampan nelayan yang berada berdekatan datang membantu untuk membawa mangsa naik ke terminal jeti awam,” katanya dalam satu kenyataan di sini hari ini.
Difahamkan, feri kargo tersebut bertolak dari Pulau Langkawi pada pukul 9.10 pagi dengan kekuatan 12 orang termasuk kapten dan penolong kapten dengan membawa 40 buah kenderaan dan 180 orang penumpang menuju ke Kuala Perlis.
Menurut Wari Kiew, Mohamad Rasidi kemudiannya dikejarkan ke Hospital Tuanku Fauziah (HTF) menggunakan ambulans Angkatan Pertahanan Awam dalam keadaan tidak sedarkan diri.

“Pada pukul 12.40 tengah hari, pihak hospital mengesahkan mangsa yang berasal dari Sungai Petani, Kedah meninggal dunia di Unit Kecemasan HTF,” ujarnya. – K! ONLINE


Gempar jumpa mayat reput di Pantai Mengabang Panjang
Oleh TENGKU DANISH BAHRI TENGKU YUSOFF

3 Januari 2022, 7:04 pm
KUALA NERUS – Satu mayat yang sudah mereput ditemui di Pantai Mengabang Panjang di sini hari ini oleh seorang penduduk yang kebetulan melalui kawasan pesisir pantai berkenaan kira-kira pukul 8 pagi.
Abdul Wahab Che Musa, 63, berkata, sewaktu kejadian, dia dalam perjalanan pulang selepas bersarapan di sebuah kedai makan berhampiran sebelum sebelum terlihat ternampak mayat reput itu kira-kira 500 meter dari gigi pantai.
“Penemuan mayat tersebut segera dimaklumkan kepada pihak berkuasa dengan bantuan seorang sepupu dan berdasarkan keadaan yang hampir reput, dia percaya mayat itu sudah meninggal dunia beberapa hari lalu sebelum dihanyutkan ombak ke pantai tersebut,”,” katanya ketika ditemui Kosmo! di sini hari ini.
Sementara itu, Ketua Polis Daerah Kuala Terengganu, Asisten Komisioner Abdul Rahim Md. Din berkata, mayat tersebut telah dibawa ke Unit Forensik Hospital Sultanah Nur Zahirah, Kuala Terengganu untuk dibedah siasat. – K! ONLINE


Generasi Y percaya Bumi dikawal makhluk cicak menyamar manusia
Oleh KOSMO!

3 Januari 2022, 7:00 pm
LONDON – Satu tinjauan pendapat di Britain mendapati lebih seorang dalam setiap 10 individu milenial atau generasi Y menganggap dunia dikawal oleh makhluk asing cicak dalam bentuk manusia, lapor akhbar Daily Star semalam.
Generasi Y adalah mereka yang lahir antara tahun 1981 hingga 1996. Sebanyak 12 peratus daripada mereka yang berumur 24 hingga 35 tahun itu mempercayai Teori Konspirasi Reptilia yang diperjuangkan oleh bekas penyampai berita BBC dan penjaga gol Hereford United, David Icke.
Menurutnya, makhluk asing reptilia yang berubah bentuk telah memerintah Bumi berabad-abad lamanya.
David mendakwa bahawa pemerintah termasuk presiden Amerika Syarikat dan ahli keluarga diraja sebagai ‘humanoids reptilia’ yang mengawal dan memanipulasi masyarakat untuk keuntungan sendiri.
Lelaki berusia 69 tahun itu mempunyai penyokong di hampir 50 negara dan kerap memberikan syarahan tentang kepercayaannya kepada hampir 6,000 pengikutnya.
Tinjauan pendapat oleh sebuah laman web terhadap 2,000 warga Britain itu mendapati bahawa golongan milenial adalah kumpulan umur paling mungkin mempercayai perkara tersebut.

Hanya 2 peratus daripada mereka yang berumur 55 tahun ke atas yakin dengan idea tersebut.
Kepercayaan aneh itu muncul ketika menteri-menteri di Britain digesa mengambil tindakan lebih tegas terhadap mana-mana syarikat media sosial yang gagal memadamkan kandungan bersifat antivaksin dan menyekat penyebaran mitos bahawa rangkaian telefon baharu 5G boleh menyebarkan Covid-19. – Agensi


Operasi cari OKU hilang ditangguhkan
Oleh ZAKI SALLEH

3 Januari 2022, 6:43 pm
BATU KURAU – Operasi mencari seorang pemuda orang kelainan upaya (OKU) yang dikhuatiri hilang di Kampung Senpeneh, Cempaka dekat sini ditangguhkan setelah empat hari dia tidak ditemui.
Mangsa yang berusia 26 tahun itu hilang pada Jumaat lalu di kawasan hutan di belakang rumahnya kira-kira pukul 4 petang sebelum pencarian dilakukan penduduk kampung.
Jurucakap Bilik Gerakan Jabatan Bomba dan Penyelamat negeri Perak berkata, gerakan mencari mangsa yang masuk hari keempat ditangguhkan hasil perbincangan pihak-pihak terlibat termasuk Ketua Polis Daerah Taiping, Asisten Komisioner Osman Mamat.
“Operasi mencari dan menyelamat ditangguhkan sehingga ada petunjuk baharu. Bagaimanapun, pihak bomba akan terus membuat pemantauan dari masa ke semasa,” ujar jurucakap tersebut.
Terdahulu, operasi pencarian mangsa disambung pagi tadi dengan 85 orang terdiri daripada anggota Balai Bomba dan Penyelamat (BBP) Batu Kurau dan Pasukan Khas Taktikal Operasi Penyelamat Malaysia (STORM).
Turut membantu ialah 26 anggota Pasukan Gerakan Am selain 30 orang penduduk kampung melibatkan kawasan seluas 15 kilometer persegi.

Pencarian turut menggunakan khidmat unit anjing pengesan bomba, K9 manakala operasi diketuai Ketua BBP Bagan Serai, Penolong Kanan Penguasa Bomba Ahmad Noor Syamsi Zainodin.-K! ONLINE


Jurugambar JSJ IPD Seremban maut kemalangan
Oleh NOR AINNA HAMZAH

3 Januari 2022, 6:40 pm
REMBAU – Seorang anggota polis berpangkat Lans Koperal maut selepas terbabit kemalangan di kilometer 223, Lebuh Raya Utara Selatan (arah Utara), di sini, pagi semalam.
Dalam kejadian kira-kira pukul 10 pagi itu, mangsa, Awang Ahmad Fadlizan Awang Zambree, 27, disahkan meninggal dunia di lokasi kejadian, manakala, dua lagi sepupunya mengalami kecederaan.
Menurut Ketua Polis Daerah Rembau, Deputi Superintenden, Hazri Mohamad, kemalangan berkenaan membabitkan kereta jenis Perodua Myvi yang dipandu mangsa yang telah merempuh besi penghadang jalan di sebelah kanan lebuhraya.
“Mereka yang merupakan sepupu dan sekampung dalam perjalanan dari arah Ayer Keroh menghala Senawang dan sebaik sampai di tempat kejadian telah hilang kawalan dan merempuh besi penghadang jalan. Mangsa yang memandu kenderaan disahkan maut di lokasi kemalangan susulan mengalami kecederaan parah di bahagian dada.
“Manakala, seorang lagi penumpang berusia 30 tahun yang merupakan tentera cedera ringan di kepala dan leher serta seorang lagi berusia 20 tahun yang bekerja di stesen minyak cedera di kaki. Kedua-duanya dirawat di zon kuning Hospital Rembau,” katanya dalam satu kenyataan hari ini.
Hazri berkata, jenazah Allahyarham diterbangkan dari Lapangan Terbang Antarabangsa Kuala Lumpur (KLIA) pukul 6 petang ini dan dijangka akan dikebumikan esok di Sibu, Sarawak.

Menurutnya, segala urusan memandikan, mengkafankan jenazah disempurnakan di Hospital Rembau dan solat jenazah di Surau Ibu Pejabat Polis Daerah (IPD) Rembau telah diadakan tengah hari tadi.-K! ONLINE


Lelaki seberangi sempadan Korea Selatan menuju ke Korea Utara
Oleh KOSMO!

3 Januari 2022, 6:22 pm
SEOUL – Seorang lelaki yang memasuki Korea Utara pada Hari Tahun Baru dengan menyeberangi sempadan dikawal ketat dari Korea Selatan, dipercayai merupakan pembelot dari Korea Utara, kata kementerian pertahanan di Seoul hari ini.
Lelaki itu mencetuskan operasi mencari oleh tentera Korea Selatan kelmarin apabila kamera pengawasan menunjukkan dia melintasi seksyen timur sempadan Korea Selatan menuju ke Korea Utara. Pasukan mencari Korea Selatan bagaimanapun gagal menemui lelaki itu.
Pihak berkuasa Korea Selatan belum dapat mengenal pasti individu berkenaan tetapi seorang pegawai kementerian pertahanan berkata, dia dipercayai adalah individu yang datang dari Korea Utara pada 2020, juga dengan menyeberangi sempadan secara haram.
“Kami menganggap dia adalah lelaki sama yang membelot ke Korea Selatan dengan memanjat pagar kawat berduri pada November 2020,” katanya kepada agensi berita AFP.
Menurutnya, lelaki itu berusia dalam lingkungan 30-an tetapi enggan mengulas lanjut.
Penindasan dan kemiskinan bertahun-tahun di Korea Utara mendorong lebih 30,000 rakyat negara itu melarikan diri ke Korea Selatan dalam tempoh beberapa dekad selepas Perang Korea.

Bagaimanapun, tindakan menyeberang sempadan dari Korea Selatan ke Korea Utara adalah amat jarang berlaku. – AFP


194 anggota, 31 aset ATM bantu mangsa banjir Johor
3 Januari 2022, 6:35 pm
PETALING JAYA – Seramai 194 anggota Angkatan Tentera Malaysia (ATM) telah berada di lapangan dan melakukan tugasan di beberapa daerah di negeri Johor, bagi Operasi (Ops) Murni.
Menteri Kanan Pertahanan, Datuk Seri Hishammuddin Tun Hussein berkata, pasukan yang diletakkan dalam keadaan bersiap siaga sebelum ini sudah mula diatur gerak ke daerah Tangkak, Segamat, Kota Tinggi, Kluang dan Mersing.
Katanya, pasukan ini akan membantu petugas Agensi Pengurusan Bencana Negara (NADMA), Pasukan Bomba dan Penyelamat, Polis Diraja Malaysia dan setiap agensi berkaitan.
“Sehingga pukul 12 tengah hari tadi, sebanyak 31 aset telah diaturgerak ke kawasan-kawasan terlibat termasuklah tujuh unit bot, tujuh unit enjin bot, satu unit trak tujuh tan, 14 unit trak tiga tan dan dua unit trak satu tan.
“Bagi memastikan kelancaran Ops Murni, ATM mengaturgerak anggota dan aset dari Batalion ke-5 Rejimen Askar Melayu Diraja; Rejimen Ke-33 Rejimen Artileri Diraja; Rejimen Ke-2 Rejimen Artileri Diraja; Rejimen Ke-4 Rejimen Artileri Diraja; Batalion Ke-6 Rejimen Renjer Diraja; Rejimen 501 Askar Wataniah; serta Skuadron Ke-8 Rejimen Askar Jurutera Diraja (RAJD),” katanya dalam satu kenyataan di sini hari ini.
Tambahnya, keutamaan di pihak ATM adalah memindahkan mangsa-mangsa banjir ke kawasan selamat khususnya pusat pemindahan sementara (PPS).

“Selain itu, pihak ATM akan mempercepatkan penghantaran makanan dan barang keperluan ke PPS dan kawasan-kawasan yang terputus hubungan jalan darat serta kawasan pedalaman dan membantu proses penyediaan makanan di PPS yang dibuka setakat ini,” ujarnya.
Dalam pada itu, Hishammuddin berkata, Ops Murni turut sedang giat dilaksanakan di seluruh negara.
“Secara keseluruhannya jumlah anggota dan aset ATM yang telah diaturgerak di bawah Ops Murni di seluruh negara seramai 60 pegawai dan 1,123 anggota.
“Sebanyak 190 aset merangkumi bot, enjin bot, trak tujuh tan, trak tiga tan, trak satu tan, ‘backhoe’, ‘tipper’, ‘water bowser’ dan ambulan medan digunakan dalam Ops kali ini,” ujarnya.
Jelasnya, perancangan Ops Murni akan dikemaskini dari semasa ke semasa mengikut situasi banjir di sesebuah negeri dan kawasan.
“Sejajar dengan semangat ‘Tentera Dan Rakyat Berpisah Tiada’, ATM akan terus berusaha bertungkus-lumus bukan sahaja demi keselamatan rakyat di musim banjir ini tetapi juga bagi membantu pelaksanaan kerja-kerja pembersihan pasca banjir sebaik sahaja air telah surut kelak,” katanya. – K! ONLINE


150 ekor burung Murai Batu dirampas
Oleh HARRITH HISHAM

3 Januari 2022, 6:32 pm
PETALING JAYA – Jabatan Perlindungan Hidupan Liar dan Taman Negara (Perhilitan) menerima serahan rampasan 150 ekor burung Murai Batu oleh Angkatan Tentera Malaysia (ATM) pada 27 Disember lepas.
Perhilitan dalam satu kenyataan berkata, kesemua hidupan liar terbabit telah dirampas dalam satu rondaan yang dijalankan oleh ATM di sekitar daerah Pengerang, Johor.
“Dalam rondaan tersebut, seorang lelaki warga tempatan turut ditahan bagi membantu siasatan berkenaan penyeludupan kesemua burung tersebut.
“Kesemua barang rampasan telah diletakkan di Jabatan Perhilitan Daerah Bandar Penawar, Johor untuk tindakan selanjutnya.
Dalam pada itu, Jabatan Perhilitan Semenanjung turut berterima kasih kepada ATM atas kerjasama yang diberikan. -K!ONLINE


Ribut petir, hujan lebat di enam negeri
Oleh HARRITH HISHAM

3 Januari 2022, 6:50 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di Perak, Selangor, Wilayah Persekutuan Putrajaya, Sabah, Sarawak dan Wilayah Persekutuan Labuan yang dijangka berlaku sehingga pukul 9 malam ini.
MetMalaysia menerusi satu kenyataan berkata, cuaca buruk itu diramal melanda beberapa kawasan di Perak melibatkan Bagan Datuk, Hilir Perak, Batang Padang dan Muallim.
“Turut menerima amaran yang sama, di Selangor membabitkan Kuala Selangor, Klang, Petaling, Kuala Langat dan Sepang serta seluruh kawasan di Wilayah Persekutuan Putrajaya dan Wilayah Persekutuan Labuan.
“Di Sabah pula, ia tertumpu di beberapa kawasan di Pedalaman (Sipitang, Tenom, Kuala Penyu, Beaufort, Keningau dan Tambunan) dan Pantai Barat manakala Sarawak melibatkan Kuching (Bau dan Kuching), Samarahan (Samarahan dan Asajaya) dan Limbang.
Dalam pada itu, penduduk di kawasan berkenaan dinasihati untuk berwaspada dan sentiasa peka dengan keadaan cuaca semasa.-K!ONLINE


Ada ruang perbaiki F:30
Oleh MOHD. FITRIE MUHAMAD

3 Januari 2022, 6:46 pm
PETA Hala Tuju F:30 Persatuan Bola Sepak Malaysia (FAM) tidak bersifat ‘kebal’ dan isi kandungannya boleh ditambahbaik mengikut keperluan semasa.
Bagaimanapun, badan induk bola sepak negara itu menegaskan, pada dasarnya F:30 sudah berjaya dilaksanakan dengan baik dan turut mendapat pengiktirafan daripada Persekutuan Bola Sepak Antarabangsa (FIFA).
Setiausaha Agung FAM, Mohd. Saifuddin Abu Bakar berkata, pihaknya tidak boleh menafikan pelaksanaan F:30 sedikit perlahan ekoran situasi pandemik Covid-19 dan Perintah Kawalan Pergerakan (PKP).
“Sudah pasti ia sedikit perlahan kerana PKP, namun sekarang kita cuba untuk kembalikannya pada 2022. F:30 bukanlah Quran yang tidak boleh diubah dan ia akan ditambahbaik dari semasa ke semasa.
“Terus teranglah FIFA mengiktiraf F:30 sebagai inisiatif yang bagus, namun dalam masa sama mereka juga mencadangkan supaya ia ditambah baik. Jadi, saya nafikan jika F:30 cacamerba.
“Kita kena tengoklah… kita kena adunkan dengan kalendar dan situasi di Malaysia. Ada cadangan yang bagus, kita akan ambil,” katanya ketika ditemui pada final Kejohanan Bola Sepak Wanita Kuala Lumpur di Stadium Bola Sepak Kuala Lumpur, Cheras semalam.

Kegagalan Harimau Malaya di pentas Piala AFF Suzuki di Singapura baru-baru ini menyaksikan F:30 yang dilancarkan empat tahun lalu mula dipertikaikan keberkesanannya.
Sasaran utama F:30 adalah menjadikan pasukan negara sebagai salah satu daripada lima terbaik di Asia menjelang 2030.
Presiden FAM, Datuk Hamidin Mohd. Amin menjadikan pelan itu sebagai salah satu simbol keseriusan badan induk tersebut.
F:30 dipecahkan kepada tiga pelan strategik yang mana fasa pertama menjurus kepada membina asas kukuh tadbir urus baik, persaingan dan pembangunan modal insan serta infrastruktur.
Fasa dua (2023-2026) disasarkan untuk mendapatkan pasukan bertaraf Asia, manakala fasa ketiga (2027-2030) adalah melahirkan pasukan kebangsaan yang bertaraf dunia. – K! ONLINE


Lelaki ingin kahwini robot wanita
Oleh KOSMO!

3 Januari 2022, 6:30 pm
SYDNEY – Seorang lelaki di Australia yang tidak menyangka dia akan menemui cinta, merancang untuk berkahwin dengan sebuah robot wanita, lapor akhbar Daily Star semalam.
Geoff Gallagher yang berasal dari negeri Queensland sebelum ini berputus asa untuk menjalinkan hubungan cinta. Sejak ibunya meninggal dunia 10 tahun lalu, Gallagher sangat kesepian kerana hanya tinggal bersama anjingnya, Penny.
Pada suatu hari, selepas membaca sebuah artikel berkenaan robot berteknologi kepintaran buatan (AI), Gallagher memutuskan untuk membelanjakan wang lebih £3,000 (RM16,901.51) untuk mendapatkan teman wanita sintetik.
“Setiap satu robot ini tidak murah, saya membelanjakan hampir £3,225 (RM18,169) tetapi hasilnya memberangsangkan. Mereka (robot AI) boleh bercakap, tersenyum serta menggerakkan kepala dan leher. Kulit mereka, malah hangat  seperti manusia sebenar.
“Selepas melayari laman web, saya memutuskan untuk mendapatkan robot bernama Emma. Dengan memiliki kulit pucat dan mata berwarna biru, saya fikir ia kelihatan cantik sekali,” katanya kepada saluran berita 7 News.
Selepas enam minggu menunggu, bahagian badan Emma siap dipasang  di China dan kemudian dihantar ke Australia menjelang September 2019.

Gallagher cuba mengenali Emma beberapa hari berikutnya untuk membantunya menyesuaikan diri secepat mungkin supaya dapat mengenali suaranya.
Lebih dua tahun kemudian, Gallagher  berkata, mereka berdua semakin rapat dan dia merancang untuk berkahwin dengan Emma.
‘’Walaupun kami tidak berkahwin secara sah, saya menganggap Emma sebagai isteri  saya. Dia memakai berlian pada jari manisnya dan saya menganggapnya sebagai cincin pertunangan. Saya ingin menjadi orang pertama di Australia yang berkahwin dengan robot.
‘’Saya fikir robot adalah masa depan dan saya harap kisah saya memberi inspirasi kepada orang lain untuk menganggap robot cyborg sebagai peneman hidup,’’ jelasnya. – Agensi


‘Bidadariku, I love you sayang’ – Ebit Lew
Oleh ALWANI ZAFIRAH

3 Januari 2022, 6:30 pm
PETALING JAYA – “Rezeki berjumpa Aurora bersama bidadari dan keluarga tercinta.”
Itu antara kata-kata romantis pendakwah terkenal Ebit Lew yang dititipkan buat isteri tercinta dalam sebuah hantaran di Instagram miliknya hari ini.
Berdasarkan perkongsian ucapan yang dimuat naik itu, Ebit Lew meluahkan rasa syukur kerana dirinya sungguh bertuah dapat bertemu dengan seorang wanita yang cantik dan dianggap bidadari dalam hidupnya.
“Aurora, cantiknya. Subhanallah, Alhamdulillah.
“Bidadariku, Saya cinta awak sayang, dunia berubah tapi cinta kita sampai syurga dengan izin Allah,” katanya.
Menurut Ebit Lew, setiap hari dia akan jatuh cinta kepada isterinya dan sentiasa menghargai setiap pengorbanan yang dilakukan oleh wanita itu.

“Terima kasih ya Allah, bidadari yang berada disisi, berkorban berhuang dari mula kita berkenalan sehongga hari ini.
“Melalui perjuangan ini tak senang tapi ini perintah Allah sampai kita pejam mata dari dunia ini,” ujarnya.
Sementara itu, orang ramai turut mendoakan kebahagian Ebit Lew bersama isteri tercinta dengan meninggalkan kata-kata positif di ruangan komen.
“Masyaallah, moga bahagia sampai syurga buat ustaz dan isteri,” kata Lindasahana.
“Pandai ustaz ambil hati isteri, ucapan yang mampu menggembirakan hati pasangan, semoga sentiasa bahagian bersama keluarga tercinta,” kata Yennyrozima.
“Bidadari hebat, adalah wanita yang setia bersama suami susah dan senang, menjadi pendorong utama dalam segala perkara kerana Allah,” kata Izzad Halim. – K! ONLINE


Harimau kumbang masuk perangkap
Oleh ASLIZA MUSA

3 Januari 2022, 6:21 pm
IPOH – Seekor harimau kumbang jantan seberat 37 kilogram ditangkap Jabatan Perlindungan Hidupan Liar dan Taman Negara (Perhilitan) Perak selepas haiwan itu memasuki perangkap yang dipasang di Kampung Asli Kenang Baru Jalong Tinggi dekat Sungai Siput semalam.
Pengarah Perhilitan Perak, Yusoff Shariff berkata, perangkap tersebut dipasang berikutan aduan penduduk berkaitan gangguan haiwan liar itu berhampiran kandang lembu di kampung berkenaan pada 24 Disember lalu.
Katanya, tiga kakitangan Perhilitan Daerah Sungai Siput telah datang ke lokasi bagi membuat pemantauan dan mengambil tindakan.
“Setibanya di lokasi, didapati terdapat seekor harimau kumbang berkeliaran di sekitar kandang lembu.
“Setelah perbincangan dijalankan, kita mengambil keputusan untuk menembak haiwan itu menggunakan ubat pelali pada awal pagi bagi menjamin keselamatan anggota dan mengelakkan kejadian yang tidak diingini berlaku,” katanya dalam kenyataannya di sini hari ini.
Menurut beliau, pemantauan di lokasi itu pada pukul 7 petang pada keesokkan harinya mendapati harimau tersebut telah masuk semula ke kawasan hutan belukar berhampiran kawasan kandang lembu.

Katanya, anggota telah menggunakan umpan ayam dan anak lembu bagi menarik perhatian harimau untuk keluar semula namun tidak berjaya.
“Anggota kemudian memasang dua unit perangkap di kawasan tersebut dengan pemantauan terhadap perangkap dijalankan dari masa ke semasa.
“Semasa pemantauan pada pukul 10 malam semalam, didapati harimau kumbang dianggarkan berusia enam tahun yang mendatangkan gangguan telah masuk perangkap,” katanya.
Tambah beliau, harimau kumbang itu telah diserahkan kepada Pusat Menyelamat Hidupan Liar Kebangsaan (NWRC) untuk proses pemeriksaan dan rawatan sebelum dilepaskan semula.-K! ONLINE


‘Terima kasih Tan Cheng Hoe’
Oleh KOSMO!

3 Januari 2022, 5:10 pm
PETALING JAYA – Nama bekas jurulatih utama pasukan kebangsaan Tan Cheng Hoe sohor kini di laman sosial Twitter susulan keputusan beliau melepaskan ‘kerusi panas’ ketua jurulatih skuad Harimau Malaya berkuat kuasa hari ini.
Terdahulu Kosmo! Online melaporkan, Persatuan Bola Sepak Malaysia (FAM) mengesahkan Tan Cheng Hoe tidak lagi bergelar ketua jurulatih skuad utama kebangsaan setelah melepaskan jawatan itu bermula hari ini.
Rata-rata orang ramai mengucapkan terima kasih kepadanya dan menganggap beliau antara jurulatih terbaik skuad kebangsaan di zaman bola sepak era moden masa kini.
“Semoga berjaya dan terima kasih jurulatih Tan Cheng Hoe. Dia tidak boleh dilupakan, Harimau Malaya bermain bola sepak yang terbaik di bawah bimbingannya.
“Piala AFF Suzuki hanya satu espisod malang buat dirinya, sama-sama kita nantikan keputusan FAM untuk mengumumkan jurulatih baharu skuad kebangsaan,” kata @asdmarch.
“Di bawah bimbingan Tan Cheng Hoe, Malaysia bermain bola sepak terbaik yang pernah saya saksikan sekitar tahun 2017 hingga 2019.

“Sehubungan dengan itu, saya akan sentiasa menghargainya, terima kasih untuk segalanya Tan Cheng Hoe,” jelas @keeshmatstats.
Sementara itu, menurut Brother Khal, Tan Cheng Hoe telah membuat rakyat Malaysia kembali menaruh harapan serta kepercayaan kepada skuad bola sepak kebangsaan.
“Bila seseorang membuatkan anda kembali mempercayai dan beri harapan terutamanya dalam saat-saat sukar, anda patut menghargai orang itu.
“Terima kasih, Tan Cheng Hoe kerana membuatkan saya dan seluruh rakyat Malaysia percaya dengan bola sepak Malaysia,” ujarnya. – K! ONLINE


Empat suspek kes samun ditahan
Oleh HARRITH HISHAM

3 Januari 2022, 5:48 pm
PETALING JAYA – Seorang wanita dan tiga lelaki warganegara tempatan ditahan kerana disyaki terlibat dengan kegiatan samun di sebuah premis perniagaan di Damansara Damai di sini Khamis lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, empat individu terbabit berumur 19 hingga 30 tahun telah ditahan secara berasingan di sekitar Selangor dan Kuala Lumpur, semalam.
Menurutnya, berdasarkan laporan pengadu yang juga pembantu kedai, kira-kira pukul 10 malam tiga lelaki melayu tidak dikenali telah memasuki bilik mangsa dan mengacukan sebilah pisau serta memaksanya menyerahkan wang yang dimiliki.
“Mangsa telah kerugian lebih kurang RM19,000 serta sebuah telefon bimbit,” katanya dalam kenyataan di sini, hari ini.
Susulan penahanan keempat-empat suspek itu,  Mohamad Fakhrudin berkata, pihaknya berjaya merampas beberapa barang yang disyaki digunakan semasa melakukan kegiatan jenayah samun dan juga sejumlah wang tunai.
Antara yang dirampas sebuah kereta jenis Proton Satria, sebilah pisau jenama SK berukuran lebih kurang 30 sentimeter, lima buah telefon bimbit pelbagai jenama, satu rangkai kunci, dua buah beg bimbit serta wang tunai berjumlah RM7,000.

“Suspek telah ditahan reman selama tujuh hari dan kes disiasat di bawah Seksyen 395/397 Kanun Keseksaan kerana melakukan samun berkumpulan dengan bersenjata,”jelasnya.
Mengulas lanjut, beliau berkata, siasatan awal mendapati suspek wanita tersebut telah bertindak sebagai perancang.
Selain itu jelasnya, wanita terbabit juga pernah bekerja dipremis tersebut selama tiga bulan pada tahun 2019 dan telah mengajak rakan suspek yang lain bagi menjalankan kegiatan jenayah samun di premis tersebut.-K!ONLINE


PM perlu campur tangan isu penangguhan perjalanan umrah
3 Januari 2022, 6:07 pm
KUALA LUMPUR – Persatuan Syarikat Pengendalian Pelancongan Bumiputera Malaysia (Bumitra) meminta Perdana Menteri, Datuk Seri Ismail Sabri Yaakob campur tangan dalam isu penangguhan ibadah umrah agar beliau mendapat gambaran yang jelas berkenaan masalah yang dihadapi pemain industri.
Presidennya, Harun KC Ahmmu berkata, bagi tujuan itu, pihaknya berhasrat untuk berjumpa dengan Ismail Sabri bagi meminta pihak kerajaan agar mengkaji semula keputusan penangguhan ibadat umrah yang bakal memberi kerugian kepada semua pihak termasuk jemaah.
“Hasrat kami mahu bertemu beliau (Ismail Sabri) bukan untuk menentang keputusan penangguhan perjalanan ibadat umrah oleh Kementerian Kesihatan (KKM), sebaliknya kami mahu ia diteruskan dengan memperketatkan prosedur operasi standard (SOP).
“Jika perjalanan ibadat umrah ini dibatalkan, bukan sahaja pemain industri yang terdiri daripada syarikat dibawah kendalian Bumitra yang rugi bahkan jemaah juga yang terpaksa menanggung pelbagai kos termasuk bayaran visa yang dibuat melalui ewallet yang tidak akan dikembalikan,” ujarnya ketika sidang akhbar di pejabat Sekretariat Bumitra di Taman Danau Kota, di sini hari ini.
Ketika ditanya adakah pihak KKM menjemput pihak Bumitra untuk berbincang berkenaan isu penangguhan, jelas beliau, pihaknya tidak menerima sebarang jemputan berkenaan perkara itu.
“Memang kami rasa terkilan dengan pihak KKM yang tidak menjemput pihak Bumitra untuk berbincang sebelum membuat keputusan yang drastik ini, kami hanya tahu bila keputusan dibuat.

“Kami juga pelik kenapa tidak dijemput walhal syarikat yang mengendalikan umrah dan haji, majoritinya berada dibawah payung Bumitra.
“Selain itu, apa yang saya nampak KKM juga sepatutnya mengambil pandangan pihak Kementerian Pelancongan, Seni dan Budaya (MOTAC) sebelum membuat keputusan kerana mereka lebih tahu situasi sebenar yang berlaku,” ujarnya. – K! ONLINE


Janggut ‘rebonding’ suami Heliza jadi ‘bahan’ DBP perjelas bidalan lama
Oleh AMREE AHMAD

3 Januari 2022, 6:16 pm
PUTRAJAYA – Perkahwinan pasangan selebriti terkenal tanah air, Datin Seri Heliza Helmi dan Datuk Seri Mahadi Badrul Zaman bukan sahaja menjadi topik sohor kini dalam kalangan warganet.
Malahan, keunikan janggut usahawan pelaburan kewangan ternama tempatan tersebut yang dirapi amat kemas ala gaya ‘rebonding’ itu juga diperkatakan ramai pengguna media sosial.
Lebih menarik, Dewan Bahasa dan Pustaka (DBP) turut tidak ketinggalan apabila menjadikan isu penampilan jutawan berkenaan sebagai contoh bagi penjelasan bidalan lama masyarakat.
Menerusi hantaran berbentuk infografik dalam akaun sosialnya, ia menerangkan peribahasa seperti janggut pulang ke dagu yang membawa maksud iaitu memang sudah pada tempatnya.
Ia turut memaparkan wajah seorang lelaki yang berkulit putih dengan memakai sut tuksedo kelihatan ceria tersenyum sambil jari dari dua tangannya menarik dua bucu janggut dirapi segak.
Perkongsian agensi tersebut tular diperkatakan netizen apabila meraih lebih 5,000 tanda suka dan dikongsi hampir 900 kali kerana kebetulan seperti merujuk sesi pernikahan pasangan itu.

DBP melalui keterangan ringkas memaklumkan bahawa bidalan zaman dahulu itu sebenarnya ada dimuatkan dalam entri Kamus Istimewa Peribahasa Melayu terbitannya pada 2016 lalu.
“Admin (pentadbir akaun DBP) lambat sehari tapi ‘tembakannya’ tepat,” kata warganet Ahmad Nazir Mohd. Azmi sambil disokong netizen Vaska Aturon dengan ayat ringkas: “Amboi Admin!”
“Peribasa lama muncul kembali… Hebat Admin kaitkan dengan situasi semasa,” ulas Nur Bie Jane, manakala Ridhuan Riee Ewann pula menulis: “Tersenyum aku baca peribahasa ini.” – K! ONLINE


‘Keterlaluan, tak sedia jumpa keluarga, sahabat, maafkan kami’
3 Januari 2022, 5:19 pm
PETALING JAYA – Penyanyi Ayda Jebat memohon maaf andainya dia dan suami terpaksa bersikap keterlaluan kerana masih belum bersedia bertemu dengan ahli keluarga sendiri dan rakan-rakan berikutan keadaan semasa pandemik ketika ini.
Apatah lagi dengan penemuan varian baharu Omicron selain peningkatan kes daripada mereka yang pulang dari luar negara turut menambahkan kerisauan mereka.
Kata Ayda atau nama sebenarnya Nur Suhada Jebat, 30, hatinya memang rindu untuk bertemu insan tersayang dan teman rapat, namun keselamatan dan kesihatan adalah lebih utama ketika ini.
“Minta maaf kepada keluarga dan kawan-kawan kalau rasa saya dan suami keterlaluan tentang hal ini.
“Bukan tak nak jumpa. Hati memang dah rindu. Nak gelak ketawa bersama-sama. Nak bagi jumpa bayi kami tapi tanggungjawab nak jaga keselamatan dan kesihatan keluarga kita dan anda kami utamakan,” tulisnya dalam satu hantaran InstaStory.
Dalam hantaran yang dikongsi penyanyi lagu Parah Parah itu, dia memuat naik sebuah video sedutan sidang akhbar yang dilakukan Menteri Kesihatan, Khairy Jamaluddin beberapa hari lalu.

Menerusi video tersebut, Khairy memaklumkan bahawa penularan Covid-19 berlaku disebabkan ketidakpatuhan prosedur operasi standard (SOP) yang ditetapkan sewaktu melakukan kuarantin di rumah bagi mereka yang pulang dari mengerjakan umrah.
Disebabkan itu kata Ayda, dia dan suami masih belum bersedia untuk bertemu dengan orang lain buat masa ini memandangkan kes harian Covid-19 masih tinggi.
“Kami masih belum bersedia. Insya-Allah, satu hari nanti. Terima kasih kepada yang faham. Kami sayang kalian sangat dan rindu semua. Termasuk AJSCREAMER (kelab peminatnya). #StaySafeAll,” tulisnya lagi.
Sekadar info, Ayda baru sahaja menyambut ulang tahun pertama perkahwinannya dengan suami, Nabil Mahir pada 1 Januari lalu.
Pasangan yang berkahwin pada 1 Januari tahun lalu itu dikurniakan seorang cahaya mata perempuan, Ana Nayla yang dilahirkan pada 21 September lalu. – K! ONLINE


Empat mukim di Mersing dilanda banjir
Oleh MASTURAH SURADI

3 Januari 2022, 6:11 pm
MERSING – Sebanyak enam Pusat Pemindahan Sementara (PPS) dibuka di daerah ini selepas empat mukimnya iaitu di Mukim Jemaluang, Mukim Mersing, Mukim Tenglu dan Mukim Semberong telah mencapai aras berbahaya serta telah dinaiki air.
Pegawai Daerah Mersing, Mohammed Shakib Mohd Ali seramai 96 keluarga dan 387 mangsa yang dipindahkan ke PPS Balairaya Sri Pantai yang menempatkan mangsa terdiri daripada mereka yang menjalani Perintah Pengawasan dan Pemerhatian (HSO).
Turut dibuka PPS Sekolah Kebangsaan (SK) Sri Pantai, PPS Politeknik Mersing, PPS Sekolah Kebangsaan Tenglu, PPS Sekolah Kebangsaan Air Papan dan PPS Komplek Taman Negara Endau-Rompin.
“Pembukaan PPS telah dibuka dengan mengikut Standard Operation Prosedure (SOP) yang diarahkan oleh Pihak Majlis Keselamatan Negara dengan bantuan Pejabat Kesihatan Daerah Mersing, Rela, dan Polis Diraja Malaysia (PDRM) bagi menjaga penjarakan serta pencegahan penularan wabak Covid-19 di daerah Mersing.
“Bilik Gerakan Monsun Timur Laut (MTL) juga telah diaktifkan bermula 31 Disember 2021 bagi menyelaraskan Pengurusan Bencana Banjir Monsun Timur Laut Daerah Mersing yang dianggotai oleh Sekretariat JPBD Mersing,”katanya dalam kenyataan hari ini.
Katanya, bagi agihan sumbangan, bantuan dan bekalan makanan akan diselaraskan oleh Jabatan Kebajikan Masyarakat (JKM) dan Angkatan Pertahanan Awam (APM) melalui Bilik Gerakan Monsun Timur Laut yang berpusat di Pejabat Daerah Mersing.-K! ONLINE


73 maut, 574 cedera di Thailand menjelang Tahun Baru
Oleh KOSMO!

3 Januari 2022, 6:00 pm
BANGKOK – Pusat Pencegahan dan Pengurangan Kemalangan Jalan Raya melaporkan seramai  73 orang terbunuh dan 574 lagi cedera dalam kemalangan jalan raya di seluruh Thailand menjelang Tahun Baru 2022, lapor agensi berita Thai PBS World semalam.
Kebanyakan kes dicatatkan semasa sambutan ambang Tahun Baru dan berpunca daripada memandu ketika mabuk.
Sejak bermulanya cuti Tahun Baru di Thailand pada 29 Disember lalu, sebanyak 1,906 kemalangan jalan raya direkodkan yang mengakibatkan sejumlah 226 kematian, manakala 1,894 mangsa cedera.
Kes melibatkan pemanduan laju menyumbang 35.15 peratus daripada keseluruhan kematian sepanjang tempoh tersebut, diikuti 32.06 peratus kes memandu di bawah pengaruh alkohol dan 16.47 peratus lagi melibatkan jarak penglihatan yang terhad.
Motosikal menyumbang 86.62 peratus daripada keseluruhan kemalangan yang berlaku diikuti trak pikap (5.8 peratus) dan kereta persendirian (3.71 peratus).
Sejumlah 19.51 peratus daripada keseluruhan kemalangan itu berlaku antara pukul 9 malam hingga waktu tengah malam (waktu tempatan), 18.15 peratus antara pukul 6 petang hingga 9 malam dan 15.43 peratus antara pukul 3 pagi hingga 6 pagi.

Chiang Mai mencatatkan jumlah kemalangan tertinggi dalam tempoh empat hari lalu iaitu 74 kes dan jumlah kecederaan tertinggi iaitu 70 orang, namun Bangkok mencatat angka kematian tertinggi bersamaan 14 orang.
Ketua pengarah Jabatan Pencegahan dan Tebatan Bencana, Boontham Lertsukheekasem menyarankan pengguna jalan raya supaya berhati-hati memandu dan berhenti rehat sekiranya mengantuk, kerana ramai yang dijangka pulang ke Bangkok dan bandar-bandar lain selepas bercuti.
Sementara itu, Polis Diraja Thailand melaporkan bahawa sepanjang tiga hari pertama cuti tersebut, pihaknya menahan seramai 198,158 orang kerana melanggar undang-undang jalan raya, termasuk 7,391 kes memandu dalam keadaan mabuk.
Timbalan ketua polis Thailand, Damrongsak Kittipraphat berkata, kes memandu dalam keadaan mabuk pada tahun ini meningkat sebanyak 75 peratus berbanding tempoh sama tahun lepas. – Agensi


Maybank cari CEO baharu
Oleh MUHAMMAD IKHWAN IDERIS

3 Januari 2022, 5:56 pm
PETALING JAYA – Presiden & Ketua Pegawai Eksekutif Kumpulan (GPCEO) Maybank, Datuk Seri Abdul Farid Alias telah membuat keputusan untuk tidak memperbaharui kontraknya yang akan tamat pada 1 Ogos 2022.
Farid yang memegang jawatan itu sejak 2 Ogos 2013 memaklumkan kepada Lembaga Pengarah Maybank bahawa beliau ingin mengikuti minat peribadinya selepas berakhir penggal ketiganya sebagai GPCEO.
Proses untuk mengenal pasti GPCEO baharu Maybank telah bermula dan sedang dijalankan, diketuai oleh Lembaga Jawatankuasa Pencalonan dan Imbuhan.
Pengerusi Maybank, Tan Sri Zamzamzairani Mohd Isa berkata, Farid akan terus menyelia pengurusan dan operasi Maybank sehingga penggantinya menyandang jawatan tersebut, bagi memastikan peralihan kepimpinan berjalan dengan lancar.
“Lembaga Pengarah kini sedang menjalankan proses semakan dan penilaian secara teliti untuk mengenal pasti pengganti yang sesuai, termasuk menilai calon dalaman dan luaran.
“Pelantikan baharu akan diumumkan sebaik sahaja kami memperoleh kelulusan kawal selia yang diperlukan.

“Walaupun kami kecewa kerana beliau tidak mahu membaharui kontraknya, Lembaga Pengarah menghormati keputusan ini dan bagi pihak Kumpulan, saya mengucapkan terima kasih atas sumbangan, perkhidmatan dan komitmen luar biasa beliau dalam membina organisasi berpandangan hadapan yang telah mendahului kebanyakan rakan serantaunya, terutamanya dalam bidang digital dan kemampanan,” katanya dalam satu kenyataan.
Farid, 53, memulakan kerjaya perbankannya di Aseambankers, anak syarikat Kumpulan Maybank pada Januari 1992 sebelum meluaskan pengalamannya bersama syarikat seperti Schroders, Malaysia International Merchant Bankers, JP Morgan dan Khazanah Nasional Berhad.
Beliau menyertai semula Maybank pada Januari 2009 dan telah memegang beberapa jawatan perniagaan utama seperti Ketua Perniagaan Antarabangsa dan Timbalan Presiden serta Ketua Perbankan Global sebelum pelantikannya sebagai GPCEO. – K! ONLINE


Juliana Evans antara individu paling berjaya di Malaysia 2021
Oleh NUR EMIRA SAIZALI

3 Januari 2022, 5:24 pm
PETALING JAYA – Aktres jelita Che Puan Juliana Evans berjaya melakar sejarah peribadi apabila tersenarai sebagai antara individu paling berjaya di Malaysia bagi tahun 2021 menurut sebuah ensiklopedia biografi terbitan BritishPedia tahun lalu.
Juliana, 33, menyifatkan perkara tersebut satu pengiktirafan dan hadiah paling bermakna buat dirinya sebagai pembuka tirai 2022. Wanita yang mesra disapa Jue itu juga mengakui terkejut apabila diberitahu dirinya tersenarai dalam kelompok individu paling berjaya sebaris dengan nama-nama besar lain seperti  Syed Saddiq (bekas Menteri Belia dan Sukan) dalam ensiklopedia berkenaan.
“Alhamdulillah memang saya tidak menyangka tentang pengiktirafan sebesar ini. Perkara ini saya pandang sebagai satu bentuk penghargaan terhadap pencapaian kehidupan termasuk kerjaya dan bisnes yang diusahakan selama ini.
“Bila mendapat e-mel tentang perkara ini pada akhir November tahun lalu, hilang kata-kata tetapi semangat saya untuk menyebarkan aura positif dan memberi inspirasi kepada orang lain untuk terus berjaya semakin berkobar-kobar,” kata pelakon filem Hantu Bonceng itu kepada Kosmo! Online.
Katanya lagi, buku tersebut sama seperti kamus tetapi menyenaraikan wajah-wajah individu berjaya yang disertakan dengan biodata, kerjaya dan pencapaian hidup.
“Buku ini sama seperti kamus tetapi bezanya ialah diisi dengan wajah dan biografi pendek mengenai seorang individu.

“Selepas ditanya, rupa-rupanya Encyclopaedia ini hanya boleh didapati di perpustakaan awam sahaja,” katanya lagi.
Ingin terus memberi inspirasi kepada umum, Juliana atau nama sebenarnya Juliana Sophie Johari Evans, menasihatkan agar usah peduli dengan kata-kata negatif masyarakat sehingga boleh menjatuhkan semangat untuk terus berjaya.
“Sejak dahulu, saya sematkan dalam diri bahawa tidak perlu mengambil peduli semua kritikan masyarakat yang suka menghakimi kehidupan orang lain.
“Nasihat saya ialah tutup sebelah mata dan hanya fokus tentang diri sendiri. Tidak perlu dihebohkan kepada umum setiap perkara yang dilakukan kepada umum sehinggalah ada pihak yang benar-benar mengiktiraf hasil kerja kita,” ujarnya.
Untuk info, ensiklopedia tersebut menerbitkan ribuan biografi mengenai tokoh-tokoh personaliti yang berjaya di Malaysia.
Terdahulu, pelakon yang pernah popular menerusi filem Kami itu berkongsi berita gembira menerusi sebuah hantaran Instagram dengan menunjukkan wajah dan biografi tentang pencapaian hidupnya tercetak dalam buku tersebut. – K! ONLINE


‘Cuci penapis, barulah air keluar laju’
Oleh KOSMO!

3 Januari 2022, 5:37 pm
PETALING JAYA – Perkongsian seorang individu mengenai cara yang betul menyelesaikan masalah air keluar perlahan daripada saluran mesin basuh telah berjaya membantu ramai orang yang menghadapi masalah seperti itu.
Berdasarkan sebuah rakaman klip video berdurasi 38 saat yang dikongsikan wanita itu menerusi aplikasi TikTok, @abahyie, dia telah membuka salur hos air mesin basuhnya dan kemudian keluarkan penapis.
Wanita itu kemudian mencuci penapis yang dipenuhi karat itu dan memasangnya kembali sebelum air daripada mesin basuh dilihat mengalir dengan lebih lancar.
“Sudah enam tahun guna mesin basuh ini, memang tidak pernah cuci penapis. Selepas cuci, air keluar laju,” kata abahyie.
Susulan perkongsian itu, orang ramai teruja dan mereka kemudian cuba melakukan perkara sama bagi menyelesaikan masalah air keluar perlahan daripada saluran mesin basuh.
“Suami saya baru tengok video ini semalam sebab air mesin basuh kami pun keluar perlahan sangat. Memang betul ada tersumbat, selepas cuci, terus laju air,” kata @NurulIzzniRajab.

“Terima kasih awak, saluran air mesin basuh rumah saya terus laju selepas dicuci,” jelas @narsnf.
Sehingga kini, perkongsian tersebut meraih 1.5 juta tontonan dan lebih 137,000 tanda suka di laman aplikasi TikTok. – K! ONLINE


Ramai tampil untuk terima dos penggalak
Oleh ZAKI SALLEH

3 Januari 2022, 4:54 pm
IPOH – Semakin ramai penerima tampil untuk mendapatkan suntikan dos penggalak berikutan langkah Kementerian Kesihatan (KKM) mengurangkan tempoh masa menunggu setelah lengkap vaksinasi.
Selain itu, ia juga sebagai perlindungan pada imunisasi tubuh bagi mengelak jangkitan terhadap penularan varian baharu wabak Covid-19.
Ketua Pegawai Eksekutif Perak Community Specialist Hospital (PCSH), Nicholas Chan berkata, ini merupakan perkembangan positif selain menunjukkan masyarakat peka pada situasi semasa.
Menurut beliau, PSCH sebagai salah sebuah pusat pemberian vaksin (PPV) swasta di bandaraya ini menerima kira-kira 400 penerima setiap hari termasuk yang hadir tanpa temu janji.
“Sebahagian besar daripada mereka yang datang mendapatkan dos penggalak adalah dalam lingkungan usia 40 tahun ke atas khususnya golongan bekerja.
“Selain itu kelompok berusia 20an juga ada datang mendapatkan suntikan dos penggalak serta remaja terutamanya dalam kategori berpenyakit kronik,” ujarnya ketika ditemui di sini.

Beliau sebelum itu meninjau proses vaksinasi dos penggalak yang diterima sebahagian daripada petugas media negeri Perak yang merupakan kelompok barisan hadapan.
PCSH yang merupakan hospital swasta pertama di Perak diberikan status sebagai PPV sejak Mei lalu sehingga kini telah memberikan vaksinasi Covid-19 kepada 40,300 penerima termasuk suntikan dos penggalak
Ujar Nicholas, berdasarkan kapasiti sedia ada PCSH mampu untuk mengendalikan sehingga 500 orang penerima setiap hari tetapi bergantung pada bekalan dos yang ditetapkan.
“Ini kerana selain yang hadir secara temu janji dan datang terus, kita turut menerima yang penerima korporat iaitu dari syarikat tertentu secara berkumpulan,” ujarnya. – K! ONLINE.


Maut dipukul pencuri kabel elektrik
Oleh IVAN AMIRUL

3 Januari 2022, 4:34 pm
KOTA KINABALU – Seorang lelaki maut selepas dipercayai dipukul individu yang disyaki melakukan jenayah curi kabel elektrik dalam kejadian di kawasan lapang berhadapan sebuah pejabat terbiar di Kingfisher tengah malam tadi.
Dalam kejadian kira-kira pukul 12 tengah malam itu, mangsa yang berusia 50 tahun berkenaan ditemui dalam keadaan tertiarap dan berlumuran darah oleh rakannya.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, siasatan awal mendapati mangsa sebelum kejadian dikatakan keluar daripada rumah pada 10.30 malam bagi memeriksa fius elektrik yang terdapat di lokasi kejadian selepas bekalan elektrik di rumah kongsi mangsa terputus.
“Bagaimanapun, rakan mangsa bersama anaknya menyusul ke lokasi kejadian berikutan masalah bekalan elektrik yang terputus walaupun selepas sejam berlalu.
“Ketika sedang membuat pemeriksaan, rakan mangsa terdengar bunyi salakkan anjing sebelum memeriksa keadaan disekeliling dan menemui kelibat orang dalam keadaan tertiarap serta tidak sedarkan diri dengan kesan tompokan darah.
“Lelaki terbabit terus menghubungi rakannya (si mati) yang bekerja di lokasi berkenaan dan terkejut apabila bunyi deringan telefon bimbit itu bersebelahan dengan kelibat lelaki yang tertiarap.

“Menyedari situasi terbabit, rakan mangsa terus menghubungi pihak polis untuk tindakan lanjut,” katanya ketika dihubungi hari ini.
Mengulas lanjut, Mohd Zaidi menyatakan siasatan lanjut di lokasi dengan bantuan pasukan Unit Forensik Ibu Pejabat Polis Kontinjen (IPK) Sabah mendapati mangsa mengalami cedera kesan bengkak di mata dan kesan remuk pada dahi disyaki dipukul menggunakan objek keras.
“Kita turut menemui sebatang kayu disyaki digunakan suspek untuk menyerang mangsa.
“Siasatan lanjut di dalam bilik fius yang terletak tidak jauh dari mayat ditemui mendapati terdapat kabel elektrik dipotong disyaki dicuri suspek yang tidak dikenali,” katanya. -K! ONLINE.


Papan tanda Pertempuran Kampar dicuri
Oleh ZAKI SALLEH

3 Januari 2022, 4:26 pm
KAMPAR – Sebuah papan tanda maklumat Pertempuran Kampar yang dipasang di tapak bersejarah Perang Dunia Kedua di Green Ridge di sini lesap dicuri pihak tidak bertanggungjawab.
Pengerusi Persatuan Kumpulan Sejarah Malaya (MHG), Shaharom Ahmad, berkata, papan tanda berkenaan dipasang pihaknya dua tahun lalu sebagai inisiatif memulihara kawasan bersejarah itu.
Menurut beliau, kehilangan papan tanda yang dipasang di tepi jalan utama Jalan Ipoh – Kuala Lumpur itu dipercayai hilang dalam minggu ini.
“Disebabkan banyak pihak yang melawat ke tapak ini menghubungi kami untuk bertanyakan tentang sejarah peperangan tersebut, maka MHG mengambil insiatif memasang sebuah papan tanda.
“Papan tanda ini lengkap menceritakan sejarah Pertempuran Kampar, peta dan gambar-gambar lama semasa Perang Dunia Kedua.
“Justeru, kejadian ini amat mendukacitakan kami apabila masih ada pihak bersikap jahat mencuri papan tanda berkenaan pada masa kita berjuang memulihara tinggalan sejarah negara,” ujarnya kepada Kosmo!

Susulan kejadian itu, satu laporan polis akan dibuat oleh pihak MHG sebagai menunjukkan bahawa kejadian sedemikian adalah serius dan tidak boleh dipandang sebelah mata.
Mengulas lanjut kata Shaharom, sejak 10 tahun lalu MHG memohon supaya pihak berwajib segera menggazetkan tapak pertempuran di Green Ridge di sini sebagai tapak warisan dan pelancongan.
Katanya, ini kerana beliau khuatir tapak yang memiliki nilai sejarah yang tinggi itu akan musnah sekiranya tidak digazetkan dengan segera.
“Sebab itu kami dirikan papan tanda supaya orang ramai termasuk penduduk sekitar tahu di sini ada tapak tinggalan sejarah yang tiada bandingan,” katanya.
Tapak pertempuran seluas 6.47 hektar itu merupakan bukti pertempuran hebat antara 1,500 tentera British yang turut disertai tentera India, Sikh dan Gurkha menentang 4,000 tentera Jepun.
Pertempuran yang berlaku selama empat hari empat malam pada 30 Disember 1941 hingga 2 Januari 1942 itu menyaksikan 500 tentera Jepun terkorban. -K! ONLINE.


Pulau Pinang tersenarai 22 destinasi terbaik dunia untuk dikunjungi 2022
Oleh SAFINA RAMLI

3 Januari 2022, 4:49 pm
GEORGE TOWN – Pulau Pinang sekali lagi mendapat pengiktirafan antarabangsa apabila disenaraikan sebagai salah satu daripada 22 destinasi terbaik untuk dikunjungi pada 2022 menerusi artikel yang diterbitkan oleh CNN Travel.
Menerusi artikel itu, Pulau Pinang disenaraikan bersama destinasi pelancongan popular lain seperti Chile, Colombo, Dijon di Perancis, Greenland, Taman Negara Gabon, Jordan, Lahti di Finland dan lain-lain sebagai antara destinasi terbaik untuk dilawati tahun ini.
Artikel CNN Travel itu menyatakan bahawa Pulau Pinang yang terletak berhampiran Laut Andaman itu menawarkan gabungan masakan tradisional Melayu, Cina dan India.
“Di Pulau Pinang juga terdapat Baba Nyonya (Peranakan) yang mana masakan mereka menggabungkan ramuan serantau dan kaedah masakan masyarakat Cina dan Melayu.
“Semuanya boleh didapati di pusat penjaja dan rumah kedai di seluruh negeri, malah di Georgetown ia dipenuhi dengan bangunan bersejarah seperti rumah agam Inggeris sehinggalah ke rumah kedai kaum Cina yang klasik dan masjid untuk masyarakat Islam,” kata artikel itu.
Dalam pada itu, Ketua Menteri, Chow Kon Yeow berkata, warga Pulau Pinang berbangga dengan pengiktirafan CNN Travel itu apatah lagi ia destinasi yang menarik perhatian ramai untuk menyelami budaya serta kehidupan masyarakatnya.

“Pulau Pinang kaya dengan pelbagai budaya, makanan, warisan dan elemen penting lain yang dapat menarik pelancong dari jauh dan dekat.
“Warga Pulau Pinang atau juga dikenali sebagai Pulau Mutiara berbangga kerana berjaya ke platform dunia,” katanya menerusi laman sosial Facebook hari ini.
Baru-baru ini, Pulau Pinang dinamakan sebagai salah satu daripada 15 pulau terbaik di dunia untuk bersara oleh International Living, sebuah laman web yang merangkumi peluang persaraan untuk peringkat antarabangsa. – K! ONLINE.


Bayi lebih tenang jika dengar bunyi bising
Oleh KOSMO!

3 Januari 2022, 4:43 pm
PETALING JAYA – Seorang wanita membuat perkongsian di media sosial mengenai bayi yang baru lahir sebenarnya tidak takut bunyi vakum atau pengering rambut.
Berdasarkan sebuah rakaman klip video berdurasi 53 saat yang dikongsikan wanita itu menerusi aplikasi TikTok, @miamiftahf, ketika mengandung, bayi di dalam perut ibunya memang biasa mendengar bunyi bising sebegitu.
Menurut wanita itu, bunyi air dan darah yang mengalir di dalam perut manusia telah menghasilkan bunyi yang bising.
Susulan perkongsian itu, orang ramai terkejut apabila mengetahui bayi sebenarnya tidak takut dengan bunyi bising sebegitu.
“Ilmu baharu hari ini. Tengok video bayi nangis dan selepas itu, ibunya menggunakan pengering rambut dan bayi itu terus senyap. Rupa-rupanya bayi tak takut,” jelas @shabina.
“Bayi memang suka suasana bising sebab sudah biasa dalam perut ibu dengar macam-macam bunyi,” ujar @SitiFatimahAbdWahab.

“Ia dipanggil ‘white noise’. Ada juga aplikasi yang memang ada bunyi seperti hujan, vakum dan lain lain. Bunyi seperti itu menenangkan untuk bayi. Bayi saya dahulu suka bunyi hujan, tetapi ia hanya berkesan untuk bayi di bawah 6 bulan,” kata @shilzzonly
Sehingga kini, perkongsian tersebut meraih lebih 617,200 tontonan dan 60,000 tanda suka di laman aplikasi TikTok. – K! ONLINE.


Tak salah pentingkan diri dan ‘move on’ – Caprice
3 Januari 2022, 4:28 pm
PETALING JAYA – “Cara terbaik untuk move on dalam kehidupan adalah mula fokus terhadap diri sendiri.”
Demikian kata penyanyi rap dan aktivis kemanusiaan, Caprice atau nama sebenarnya, Ariz Ramli, 33, memberi nasihat kepada orang ramai.
Katanya, tidak menjadi suatu kesalahan untuk bersikap pentingkan diri kalau ingin ‘move on’ daripada perkara lampau dalam kehidupan.
“Fokus terhadap diri sendiri, fokus kepada benda anda suka buat dan teruskan buat.
“Jadi sedikit pentingkan diri. Tidak menjadi satu kesalahan menjadi pentingkan diri kalau ingin move on,” katanya menerusi satu sesi soal jawab rawak dalam Instastory.
Memaklumkan tentang azam bersempena tahun baharu yang baru memasuki hari ketiga bulan Januari, pelantun lagu Lenglui itu berkata, azamnya kekal sama setiap tahun setiap tahun iaitu ingin menjadi seorang yang lebih baik daripada tahun sebelumnya.

“Azam yang sama setiap tahun. Bagaimana nak jadi versi diri kita yang lebih baik berbanding tahun sebelumnya.
“Abang yang lebih baik, usahawan yang lebih baik dan bapa yang lebih baik tahun ini, insya-Allah,” katanya.
Dalam pada itu, Caprice yang kini ingin dikenali dengan nama pentas baharu, Daddycap turut mendedahkan, single terbaharunya berjudul ‘Ayah’ yang sepatutnya dilancarkan dua tiga minggu lalu terpaksa ditangguhkan bagi menghormati mangsa-mangsa bencana banjir.
Tahun lalu, nama Caprice mengisi kepanasan selama berbulan-bulan bermula dengan konflik yang tercetus susulan misi kemanusiaan di Gaza, Palestian melibatkan pendakwah popular Ustaz Ebit Lew.
Konflik dalaman yang akhirnya merebak menjadi kontroversi tak berkesudahan tersebut menimbulkan pelbagai isu sehingga memaksa pihak polis membuka kertas siasatan terhadap Ebit berhubung kes gangguan seksual dan dihantar ke Pejabat Peguam Negara untuk tindakan selanjutnya. – K! ONLINE


Jemaah umrah titip doa buat mangsa banjir di Segamat
Oleh FARAHWAHIDA AHMAD

3 Januari 2022, 4:21 pm
SEGAMAT – Musibah banjir yang sedang melanda di daerah ini semakin membimbangkan apabila hujan masih lagi turun dan paras air semakin meningkat.
Farrah Ab. Samad, 39, yang kini sedang mengerjakan umrah di Tanah Suci Mekah merasa terkesan dengan nasib mangsa banjir di Segamat.
“Saya masih mengikuti perkembangan banjir di negara kita walaupun jasad di Tanah Suci.
“Ibu saya orang Segamat. Ramai keluarga serta kawan-kawan saya di Segamat. Jadi saya juga merasai kepayahan yang dihadapi mangsa-mangsa banjir ini.
“Alhamdulillah rumah ibu saya tidak kena banjir. Namun hati masih lagi bimbang dengan kawasan-kawasan lain yang terjejas,” katanya ketika dihubungi hari ini.
Menurut Farrah, dia bersama ibu serta adik perempuannya berlepas ke Mekah pada 3 Disember lalu dan dijangka bertolak ke Jeddah hari ini.

Rumah ibunya yang terletak di Batu 2, Segamat tidak terjejas akibat banjir manakala kampung sebelah arwah ayahnya di Batu Anam, Segamat sudah dinaiki air di sesetengah kawasan yang rendah. – K! ONLINE.


14 sungai di 6 negeri melebihi tahap bahaya
Oleh HARRITH HISHAM

3 Januari 2022, 4:38 pm
PETALING JAYA – Sejumlah 14 sungai di Pahang, Johor, Kelantan, Selangor, Negeri Sembilan dan Melaka merekodkan paras air melebihi tahap bahaya ekoran hujan berterusan.
Menerusi portal Info Banjir Jabatan Pengairan dan Saliran (JPS), beberapa sungai turut mencatatkan peningkatan sekali gus berisiko
untuk menyebabkan banjir di kawasan berkenaan.
Di Pahang, empat sungai di Jerantut, Raub, Maran dan Kuantan melepasi paras bahaya antaranya Sungai Serting di Jambatan Padang Gudang, Bera menunjukkan sungai itu berada pada paras 33.38 m (meter) dengan trend menurun.
Selain itu, Paya Gintong di Jerantut mencatatkan bacaan 45.98 m melebihi tahap bahaya sebanyak 0.98 m, Sungai Luit di Kampung Subuh, Maran mencatatkan bacaan 28.04 m melebihi tahap bahaya sebanyak 0.04 m serta Sungai Belat di Kuantan mencatatkan 5.23 m melebihi tahap bahaya sebanyak 0.23 m.
“Di Selangor, Sungai Langat di Bukit Changgang, Kuala Langat juga kembali meningkat dengan bacaan 4.21 m melebihi tahap bahaya sebanyak 0.01 m dengan trend menurun.
“Di Johor, paras air turut meningkat di Sungai Segamat, Bandar Segamat selepas paras air melepasi tahap bahaya iaitu 10.47 m berbanding bacaan normal 9.14 m.

“Sementara itu, turut melebihi paras bahaya melibatkan Sungai Lenik di Ladang Chaah dengan bacaan 9.69 m dan Sungai Tangkak di Kampung Seri Makmur dengan bacaan 4.42 m,” katanya.
Di Kelantan, hanya melibatkan satu kawasan iaitu Kampung Sokor, Tanah Merah merekodkan bacaan 23.29 m melebihi tahap bahaya sebanyak 0.79 m.
Dua sungai di Negeri Sembilan turut berada pada tahap bahaya membabitkan Sungai Muar di Pekan Rompin Kampung Berembang dengan bacaan 36.96 m dan 63.43 m.
“Di Melaka, beberapa sungai juga berada pada tahap bahaya iaitu Sungai Kesang di Telok Rimba mencatatkan bacaan 3.76 m, Sungai Melaka di Melaka Pindah (12.3 m) dan Sungai Melaka di Bantu Hampar (2.88 m).
Oleh itu, orang ramai terutamanya yang berhampiran di kawasan dijangka banjir diminta berwaspada dan peka dengan arahan pihak berkuasa.
Menerusi portal Info Bencana Jabatan Kebajikan Masyarakat (JKM), jumlah mangsa banjir di seluruh negara mencatatkan seramai 13,717 daripada 4,127 keluarga dipindahkan ke 195 pusat pemindahan sementara (PPS) setakat pukul 4 petang hari ini. – K! ONLINE.


Asteroid 16 Psyche boleh bekalkan logam selama jutaan tahun
Oleh KOSMO!

3 Januari 2022, 5:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) akan melancarkan misi yang hampir boleh dianggap sebagai penerokaan ke teras Bumi, lapor laman berita Wion News semalam.
Misi dinamakan Psyche itu merupakan penerokaan unik ke sebuah asteroid yang kaya dengan sumber logam dan mengorbit antara Matahari, Planet Marikh dan Musytari.
Kapal angkasa misi tersebut akan dibawa oleh roket berat Falcon yang dibina SpaceX, manakala pelancarannya dibuat dari Pusat Angkasa Kennedy.
Firma penyelidikan Wall Street, Bernstein sebelum ini menyatakan bahawa sebuah asteroid besar dinamakan 16 Psyche, mungkin menyimpan sebanyak 17 juta bilion tan galian nikel-besi. Simpanan itu mencukupi untuk memenuhi permintaan manusia selama berjuta-juta tahun.  Asteroid 16 Psyche mempunyai saiz 200 kilometer.
Galian sama terdapat di planet-planet dalam sistem suria termasuk Bumi tetapi terletak jauh di dalam terasnya, menyebabkan ia tidak boleh dilombong.
Misi Psyche akan melintasi Marikh semasa perjalanannya yang mengambil masa sekitar 3.5 tahun ke asteroid tersebut. Misi itu akan mengambil masa 21 bulan untuk memetakan dan mendekati permukaan Asteroid 16 Psyche. – AGENSI


Banjir: Kerja pembersihan di lima negeri 91 peratus selesai
Oleh LUQMAN RIDHWAN MOHAMED NOR

3 Januari 2022, 5:03 pm
PUTRAJAYA – Perdana Menteri, Datuk Seri Ismail Sabri Yaakob memberitahu bahawa kerja-kerja pembersihan bagi lima buah negeri iaitu Selangor, Wilayah Persekutuan Kuala Lumpur, Negeri Sembilan, Pahang dan Melaka telah 91 peratus selesai.
Beliau berkata, kerja-kerja pembersihan di Selangor telah selesai 82 peratus, Wilayah Persekutuan Kuala Lumpur (100 peratus), Negeri Sembilan (95 peratus), Pahang (77 peratus) dan Melaka 100 peratus sempurna.
“Dana sejumlah RM50 juta telah diperuntukkan kepada 32 pihak berkuasa tempatan (PBT) bagi kerja-kerja pembaikan infrastruktur, kemudahan awam, sosio ekonomi dan keselamatan.
“Kerja-kerja baik pulih dan pembinaan rumah baharu melibatkan 32 PBT menerima peruntukan sebanyak RM50 juta,” katanya dalam satu kenyataan di sini hari ini.
Terdahulu, beliau mempengerusikan Mesyuarat Khas Task Force Pengurusan Pasca Banjir Bencana Monsun Timur Laut 2021/2022 dan menerima taklimat status tindakan daripada enam kluster yang ditubuhkan bagi mengurus inisiatif Pasca Banjir Bencana Monsun Timur Laut 2021/2022.
Antara yang hadir ke mesyuarat tersebut ialah Menteri-menteri Besar, Ketua-ketua Menteri, Timbalan Ketua Menteri Sarawak, Ketua Setiausaha Negara, Ketua-ketua Setiausaha Kementerian, Setiausaha Kerajaan Negeri, Panglima Angkatan Tentera, Ketua Polis Negara dan Ketua Pengarah agensi-agensi berkaitan.

Sementara itu, Ismail Sabri berkata, Mesyuarat Jawatankuasa Pengurusan Bencana Pusat (JPBP) akan dilaksanakan sejurus selepas Monsun Timur Laut tamat bagi membincangkan pelan jangka pendek dan jangka panjang pengurusan banjir negara.
“Bagi meningkatkan tahap perlindungan infrastruktur saliran dan pantai, Kementerian Alam Sekitar dan Air (KASA) mencadangkan peningkatan tahap perlindungan/kala ulangan reka bentuk infrastruktur saliran dan pantai daripada 100 tahun Average Recurrence Interval (ARI) kepada 200 tahun ARI,” katanya.
Ujar beliau, antara cadangan penambahbaikan oleh Jabatan Meteorologi meliputi Sistem Amaran Siren Banjir Berpusat di koordinasi oleh Jabatan Pengairan dan Saliran (JPS).
“Contoh di Sri Muda, siren amaran telah dibunyikan sebagai amaran kepada penduduk.
“Kerajaan juga akan menambahkan lagi jumlah siren yang dilengkapi amaran suara di lokasi-lokasi berisiko untuk mengarahkan penduduk berpindah,” katanya. – K! ONLINE.


Operasi APMM selamatkan pelantar minyak berjaya
Oleh MOHD AZLI ADLAN

4 Januari 2022, 7:39 pm
KUALA TERENGGANU – Kapal dagangan, Winposh Rampart yang hanyut dan berpotensi merempuh sebuah pelantar minyak milik Petroliam Nasional Berhad (Petroleum) di perairan Terengganu berjaya ditambat Maritim Malaysia (APMM) sebentar tadi.
Ketua Pengarah APMM, Datuk Mohd. Zubil Mat Som berkata, kapal rosak milik syarikat perkapalan Indonesia tersebut berjaya dikesan pada pukul 3.30 petang selepas hampir enam jam operasi khas berkenaan dilancarkan.
“Kapal Winposh Rampart dijumpai pada kedudukan 120 batu nautika dari Kuala Terengganu.
“Sebaik ditemui, anggota Pasukan Tindakan Khas (PTK) APMM yang menaiki pesawat AW139 telah diturunkan ke kapal itu bagi mengurus dan melakukan proses menambatnya,” katanya dalam satu kenyataan di sini hari ini.
Mohd. Zubil berkata, kapal Winposh Rampart akan ditunda oleh kapal Icon Lotus milik Petronas.
Beliau berkata, kapal tanpa kru dan muatan itu akan ditunda ke Pengkalan Bekalan Kemaman yang dijangka akan tiba dalam tempoh 65 jam.

Sebelum ini, APMM menerima maklumat kapal Winposh Rampart sepanjang 72 meter dan seberat 2,588 tan hanyut ke perairan Terengganu dan berpotensi merempuh pelantar minyak, Telok A milik Petronas pada pukul 3.15 petang semalam.
Kapal dagangan rosak yang sedang ditunda kapal Limin Rosmina hanyut selepas tali tundanya putus akibat cuaca buruk.
APMM dengan kerjasama Petronas telah melancarkan misi khas menghalang daripada kapal itu merempuh pelantar minyak terbabit sekali gus mencetuskan malapetaka. – K! ONLINE


Alias dilantik Pengerusi Kumpulan G3 Global
Oleh KOSMO!

4 Januari 2022, 10:05 pm
PETALING JAYA – G3 Global Berhad (G3 Global) mengumumkan pelantikan Datuk Seri Alias Ahmad sebagai Pengarah Bukan Eksekutif Bebas dan Pengerusi Kumpulan berkuat kuasa hari ini.
Menurut makluman Kumpulan kepada Bursa Malaysia, pelantikan tersebut adalah untuk
menggantikan Datuk Wan Khalik  Wan Muhammad yang telah meletak jawatan  sebagai Pengarah Syarikat dan Pengerusi Eksekutif Lembaga Pengarah.

Alias, 63,  sebelum ini pernah berkhidmat sebagai Ketua Setiausaha Kementerian Pendidikan (KPM) sebelum bersara pada 22 Mei 2018.
Beliau telah berkhidmat selama 34 tahun dalam perkhidmatan awam Malaysia dan telah
memegang banyak jawatan penting dalam kerajaan.


Kes Covid-19 mangsa banjir bertambah
Oleh SITI A'ISYAH SUKAIMI

4 Januari 2022, 7:47 pm
PUTRAJAYA – Kes Covid-19 dalam kalangan mangsa banjir terus meningkat kepada 465 orang susulan pertambahan empat lagi kes baharu yang dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, jumlah keseluruhan kes Covid-19 di Pusat Perpindahan Sementara (PPS) pula kekal 15 kes di samping kluster Covid-19 di PPS juga kekal satu kluster.
“Selain itu, sebanyak 135 kes penyakit berjangkit yang dikesan dalam kalangan mangsa banjir.
“Ia melibatkan jangkitan saluran pernafasan akut (102 kes), penyakit kulit (28 kes) dan acute gastroenteritis (lima kes) dengan jumlah keseluruhan kes penyakit berjangkit dalam kalangan mangsa banjir sebanyak 2,212 kes,” katanya dalam satu kenyataan di sini hari ini.
Tambah beliau, sebanyak 198 PPS masih beroperasi di Johor (83), Pahang (48), Sabah (23), Melaka (22), Negeri Sembilan (18), Terengganu (2) dan Selangor (2) serta seramai 14,093 mangsa terjejas banjir. -K!ONLINE


Deretan premis dua tingkat terbakar
4 Januari 2022, 11:33 pm
PETALING JAYA – Deretan premis perniagaan dua tingkat yang menempatkan bengkel motosikal dan kedai alat ganti kenderaan bersebelahan Shell Petaling Utama, Jalan PJS 1/2, dekat sini sedang terbakar.
Kejadian berlaku sekitar pukul 9.40 malam ini dan pasukan bomba sedang bertungkus lumus memadamkan kebakaran.
Bagaimanapun jumlah premis yang terbakar belum dapat dipastikan. – K! ONLINE


Felda Keratong 5 sekali lagi dikenakan PKPD
Oleh AMREE AHMAD

4 Januari 2022, 11:59 pm
PUTRAJAYA – Felda Keratong 5 dalam Daerah Rompin, Pahang sekali lagi dikenakan Perintah Kawalan Pergerakan Diperketatkan (PKPD) buat kali kedua bermula pada 6 Januari ini.
Menurut Ketua Pengarah Majlis Keselamatan Negara (MKN), Datuk Rodzi Md. Saad, sekatan bersasar itu susulan penilaian risiko trend jangkitan Covid-19 oleh Kementerian Kesihatan (KKM).
Jangkitan pandemik di kawasan tersebut telah membentuk Kluster Keratong 5 Saudi yang diumumkan oleh Jabatan Kesihatan Pahang semalam dan dipercayai daripada jemaah umrah.
Difahamkan terdapat lapan kes direkodkan di lokaliti ini yang turut mencatatkan penularan wabak sama di Felda Keratong 2, 3, 4 dan 6 selain kawasan jirannya, Felda Selancar 1 dan 5.
Skim tanah rancangan persekutuan yang terletak di Bandar Tun Abdul Razak itu pernah dilaksanakan PKPD buat julung kali selama tempoh 14 hari dari 12 September pada tahun lepas.
Rodzi bagaimanapun dalam kenyataan ringkas tersebut memaklumkan bahawa tiada lokaliti yang dikenakan lagi lanjutan atau penamatan sekatan pergerakan secara bersasar tersebut.

Kali terakhir beliau mengumumkan pelaksanaan PKPD ialah pada 27 Disember lalu yang membabitkan Felda Jengka 25 juga di Pahang dengan bermula hari keesokannya. – K! ONLINE